Eider Mendoza: "Ahalegin kolektibo bat egin behar da" - Azpeitia - uztarria.eus\nEider Mendoza: "Ahalegin kolektibo bat egin behar da"\nBerria 2020-10-24 10:17\nEgoera kezkagarrian dago Gipuzkoa. Neurriak zorrotz betetzeko deia egin du Eider Mendoza Gipuzkoako Foru Aldundiko bozeramaileak. Azpeitiarra elkarrizketatu du 'Berria' egunkariak.\nGipuzkoako Diputazioko eledun Eider Mendozak (Azpeitia, 1974) etxetik erantzun die galderei, PCR baterako zain dagoen senide batek baldintzatuta.\nGipuzkoak 700.000 biztanle pasa ditu, eta 500 positibotik gora ari dira atzematen egunero. Zerk eragin du egoera hau?\nArnasa hartzen ari ginen, eta uste dut erlaxatu egin garela. Jabetu behar dugu denoi eragiten digula, eta, geure buruaz harago, gainerakoak ere zaindu egin behar ditugula. Badakit ez dela erosoa maskarekin ibiltzea, ezta gure ilobak, aitona-amonak eta beste ezin besarkatzea, baina beharrezkoa da orain halakoak moztea elkar zaindu nahi badugu.\nPCRak gero eta herri gehiagotan egiten dira. Zein da mezua?\nHerri batean erabakitzen bada PCRak egin behar direla kutsadura maila neurtzeko, joan egin behar da, eta ez parte hartzea arduragabekeria galanta da. Gutako bakoitzaren arduragabekeriak gainontzekoei ere eragiten die.\nZahar egoitzetako egoera ere kezkatzekoa da. Langileak kexu dira. Zer egin asmo du foru aldundiak?\nBaliabideei dagokienez, egoitza guztiek dituzte nahikoa baliabide egoera honi aurre egiteko. Hori argi gera dadila. Inon baino baliabide gehiago daudela esango nuke. Ondo egiten ari dira lan. Tentsio eta presio handiarekin, baina ardura handiz ere bai. Langileak eta etxekoak ere bai: gure esker ona guztiei. Arazo nagusia kanpoan dagoen kutsadura maila da. Eta egoitzak babestu egin behar ditugu. Eduki ditzaketen bestelako aldarrikapenak zilegi dira, baina daukagun lehentasun nagusia egoiliarrak babestea da.\nJarraitu elkarrizketa irakurtzen Berria egunkarian.


EHGAM-DOK | 1976-2006 | dokumentazio gunea |: 05_10_19\nBerria: Futbola > "MUTIL HAU EZ DA METROSEXUALA BAKARRIK, GAY-VAGUE EDO IA-GAY BAT ERE BADA"\nLaskorainek Beti Arin taldeari irabazi dio nagusitasun handiz\n3 eta 8 hartu zuten mendean tolosarrek Zornotzako taldea; horitxoek ez zuten arazo larririk izan hiru puntuak lortzeko\nTolosaldeko HITZA, 2005-10-19 # Iratxe Etxebeste\nEgun bi taldeen artean dagoen kalitate ezberdintasuna agerian ipiniaz, eta «aurrez uste baino samurrago», 3 eta 8 gainditu zuen Laskorain areto futbol taldeak Beti Arin talde zornotzarra, larunbatean. Horitxoek ez zuten arazo larriegirik izan jokoan ziren hiru puntu garrantzitsuak Usabaleko za-ku oparora ekartzeko.\nEpaileek hasiera adierazi eta berehala ipini zen neurketa maldan behera. «Estreinako minutuan Yustos Copperfield-ek gol bihurtu zuen presioaren ondorioz berreskuratutako baloi bat, eta jokaldi horrekintxe soilik Larrea polikiroldegi olinpikora hurbildutako orok puntuak tolosarrak izango zirela ulertu zuen», adierazi dute Laskorain areto futbol taldeko arduradunek.\nEta horrelaxe suertatu zen. Beti Arin-eko beteranoak, garai bateko arintasuna galduta edo erdoilduta, ez ziren gai izan Ikastolakoen jokoa futbolistikoki oztopatzeko, eta minutuak aurrera joan ahala horitxoen aldea handiago bilakatu zen. Iaz gertatu zen bezalaxe, ipini zuten oztopo bakarra joko gogorrarena izan zen. «Epaileek mozten asmatu ez zuten eta araudiaz kanpo kokatutako joko gogorrarena», alegia. Nolahala, ez zuten Laskorainekoen festa ekidin eta, aurreratu bezala, golak bata bestearen atzetik etorri ziren, «grabitate futbolistikoaren eskutik, hain zuzen ere».\nGol zaparrada Tolosatik\n«Yustosek beste bat (bere bigarrena) sartu zuen, Saldias kapitain handiak bi sinatu zituen, eta Barriola injeniariak, Gil TDIak, Telletxea kadeteak eta Calixtok bana. Gol pozgarriena, ezbairik gabe, urtebete jokatu gabe egondako Calix-ena izan zen, bere bikotearen gidaritzapean Laskorainera style berri bat ekarri duen Calix-ena, ikusi bestela bere ile mozketa. Manhattan aldetik datozen estetika eta moda gomendioak kontuan hartuta, mutil hau ez da metrosexuala bakarrik, gay-vague edo ia-gay bat ere bada», adierazi dute Laskorain taldeko ordezkariek, jokatutako partiduaren kronika egiterakoan usadio duten bezala, barre artean.\nKontuak kontu, hiru jardunaldietan pilatutako zazpi puntuek ematen duten berotasunarekin, Laskorainek bi jardunaldi «oso gogor» izango ditu datozen bi asteburuetan, Nogales eta Piti Pascual taldeen kontra jokatuko baitu. Hala ere, Tolosako areto futbol taldearen benetako lehiakortasuna neurtzeko parada ezin hobea izango da datozen asteburuetan.\nJavi delegatua, Egizabal entrenatzailea eta Domentxe, Yustos, Telletxea, Saldias, Barriola hasierako bostekoa, Alonso, Gil, Amatriain, Calixto, Murgi eta Urko jokalariak izan ziren larunbatean Zornotzako (Bizkaia) Beti Arin kiroldegian Laskorain taldearen alde lanean aritu zirenak.\nBestalde, Laskorain areto futbol taldeko behe mailatako taldeek borobildu egin dute aste honetan talde nagusiaren jarduna. «Jorge Alonso Mourinho-ren taldeak 4 eta 1 irabazi zuen oso erraz Denak Pizza taldearen aurkako derbia, eta Muruaren taldeak, berriz, 3 eta 1 irabazi zuen zegokion neurketa». Jardunaldi horretan Laskorainen izenean aritu diren hiru taldeek lortutako emaitzak paregabeak izan dira, beraz. Hiru taldeen artean jokoan ziren bederatzi puntuetatik bederatziak eskuratu dituzte Tolosakoek. Hobeto ezin.\nPosted by EHGAM at 1:10 pm No comments:\n> Berria: Ekitaldiak > "HOMOEROTISMOA ATZO ETA GAUR" IKUSGAI BEASAINGO ATERPEN\nBeasain » Erakusketa\n'Homoerotismoa atzo eta gaur' ikusgai Aterpen\nSexu bereko pertsonen arteko maitasun kontuak biltzen dira erakusketa horretan\nGoierriko HITZA, 2005-10-19 # U. Barandiaran\nTxomin Ferreira Aterpe tabernako arduradunak dioen moduan, erakusketa «didaktikoa» da. Argazkien azpian testu labur bat dago idatzita eta, ondorioz, gay eta lesbianen inguruko kontuen berri zehatzagoa edukitzeko ere balio du.\nBertako nahiz inguruko herritarren artean erakusketak lortu duen arrakasta ikusita «oso pozik» dagoela aitortu du Ferreirak. «Adin eta mota desberdinetako jende asko etorri da, eta datozen egunetan kopuru hori igoz joango dela uste dut», zehaztu du.\nBerria: Futbola > "MUTIL HAU EZ DA METROSEXUALA BA...\n> Berria: Ekitaldiak > "HOMOEROTISMOA ATZO ETA GAU...


Custom Thermaltake hozketa likidoa muntatzeko tailerra\nIOT Arduino UNO lehen urratsak\nMagia Arduinorekin - Dena posiblea da\nAtera zuku guztia zure raspberry Pi-ari\nBa, zalantzarik gabe, hau izango da zuen lehiaketa gogokoena EE27 honetan!\nArauak sinpleak dira: 4-6 pertsonako 6 talde, oinarrizko materialaren kaxa bana talde bakoitzarentzat, eta kaxa sorpresa bat, parte-hartzaile guztientzat. Hiru... bi… bat.... Hasi lanean! Bi ordu izango dituzue borrokako robot txiki bat diseinatu eta egiteko berariaz horretarako gordeko den eremuan; ematen dizkizuegun materialak erabili beharko dituzue. Ongi egin beharko duzue, robota bukatuta duzuenean, odola eta azkoinak ikusi nahi baititugu! Sailkapen-txanda bat izango duzue 6 taldeek; sailkatzeko, lehiakidearen robota erabilezin utzi beharko duzue, denbora-mugaren barruan. Berdinketa izanez gero, epaileek eta ikusleek erabakiko dute nor izango den irabazlea. Horretarako, kontuan izango dituzte ikusgarritasuna, kolpe-motak eta estetika. Hemen guztia da zilegi.\nHardwareen eremuan ikusiko dugu elkar larunbatean, 18:00etan. Gogoan izan: intranetean eman behar duzue izena, 6 taldeko muga baitago.


Zinemaldiaren ajeak - Itzal eta itzuli gabe\nLarunbat gauean 69. Zinemaldiko sarien banaketa eta itxiera gala heldu zenerako leher eginda nengoen eta ohean etzanda jarraitu nuen ekitaldia. Duen punpa guztirako nahiko traketsa iruditu zitzaidan oro har, baina hori beste pelikula bat da. Lehiako hamasei filmak gogoratzen saiatu nintzen. Zeinek irabaz zezakeen zer nire badaezpadako irizpideen arabera? Zaila izaten da epaimahai batek har ditzakeen erabakiak aurretik asmatzea, hainbeste faktorek eragiten dute haietan. Aurtengoan, gainera, berrikuntza bat: aktore onenaren sari bakarra, gizonezko aktore onenaren eta emakumezko aktore onenaren sariak beharrean.\nGaizka Izagirre kazetariak sare sozialetan salatu zuen Kursaalean elkartzen ziren kazetarien (gizonezkoen) artean behin eta berriz entzuten zuela epaimahaikideen gehiengoa emakumeak zirenez emakumeak izango zirela saritutako zinemagileak, esanez halako iruzkinek zinemagile horien lana gutxiesten zuela. Emaitza horixe izan arren arrazoia merke ematea litzateke kexu tranpatiok ontzat joztea, baita sari-banaketaren ostean ere.\nCrai nou errumaniarrak jaso du Urrezko Maskorra, askoren begietara saileko filmik kaskarrenetakoa. Niri ere, eta hala utzi nuen idatzita, ordura arte ikusitakoen artean proposamenik “ahulena” iruditu zitzaidan, esploratzen zituen gaiek daukaten sakontasunarekin eta eman dezaketen jokoarekin ere ez ninduen konbentzitu filmak. Agian, ziur aski, ez nuen ulertu zer zen Alina Grigore zuzendariak esan nahi zuena, ez eta nola nahi zuen helarazi ere.\nBeste sarietan sorpresa gutxiago egon zen. Terence Daviesek Benediction filmarentzat ondutako gidoiak eta Tea Lindeburgek, esaterako, saria merezi zutela zalantza gutxi izan nuen haien izenak Kursaaleko ikusle ilustreen aurrean irakurri zituztenean. Bestalde, zalantza gutxi zegoen euskarazko filmeren batek saririk jasoko ote zuen, Sail Ofizialean bat bera ere ez baita lehiatu aurten. Iciar Bollaínen Maixabel-en euskara entzuten da, baina anekdotikoa da kasurik onenenean, eta gehitxo esatea litzateke euskarazko filma dela esatea. Euskal zinemaren Irizar saria eskuratu du, halere.\nBatek baino gehiagok eman zituen eskerrak Sail Ofizialeko sari-banaketako hitzartzeetan “tramarik gabeko” film bat saritzearren, Lindeburgek, tartean. Nahiz eta Du som er i himlen filmak kontatzen duen istorioa ipuin baten modukoa iruditu zitzaidan, gertakari gutxi kontatu arren kontatzeko moduak zentzua ematen baitio.\nZinemaldiak irudi bat erakusten du kanporantz, zaindua. Amaitu berritan, sariketaren harira, batez ere, inoizko zinemaldirik “feministena” izan dela ere irakur daiteke. Horren aurrean daude enegarrenez, baina aitzakia desberdin baten harira, palmaresaz kexu direnak. Marion Cotillarden eta Johnny Deppen hitzak parez pare jarrita Zinemaldiaren itxura progresistaz zalantzak pitz daitezke, baina are gehiago greban 252 egun daramatzaten Gipuzkoako zahar-etxeetako langileak korrika alfonbra gorrira heldu nahian ari direla atzera nola botatzen dituzten ikustean. Gauza bat baita itxura eta kultur munduko giro politikoa, eta bestea izaera eta funtzio orokorragoa.\n69. Zinemaldiko palmaresa\nUrrezko Maskorra: Crai nou (Alina Grigore)\nEpaimahaiaren sari berezia: Earwig (Lucile Hadzihalilovic)\nZuzendari onena: Tea Lindeburg (Du som er i himlen)\nAktore nagusi onena (ex aequo): Flora Ofelia Hofmann Lindahl (Du som er i himlen) eta Jessica Chastain (The Eyes of Tammy Faye)\nTaldeko aktore onena: Quién lo impide filmeko antzezle taldea\nGidoi onena: Terence Davies (Benediction)\nArgazki onena: Claire Mathon (Enquête sur un scandale d’état)\nFikziozko pertsonaiak baizik ez gara2021-09-23


Mercadonaren tartak, egun oso berezia ospatzeko\n2022ko martxoaren 14a\nMercadonaren Ospakizun Tartak bikainak dira egun berezienetarako. Ospatu haien pertsonaia gogokoekin eta txokolaterik onenarekin. Konbinazio perfektua!\nMercadonaren tartak, ospakizunetarako aproposak\nZure ospakizun eta ekitaldi berezietarako, diseinu-aukera zabala duzu aukeran: Frozen, Spiderman, Mickey y Minnie… haien pertsonaia gogokoak tartarik goxoenetan!\nMaiatza da amen hilabetea. Eta beraien egun berezia ospatzeko, Mercadonan aurkituko duzun Amaren Eguneko Tarta daukazu. Massini tarta da, estilo klasikokoa, esnegain krematsuz eta gozotegiko trufaz osatua. Esnegainaren eta trufaren artean dagoen bizkotxo arinak mokadua arolago bihurtzen du. Gainaldean, kakao kremaz egindako bilgarria dauka, alboetatik tantaka limurtzen dena; eta gorringo txigortuzko azalean, txokolatezko hizkiez idatzit...\nErrege bakoitzari, erroska bana\nHeltzear dago Errege-Eguna. Sortaldeko maiestateak, Meltxor, Gaspar eta Baltasar, bisitan etorriko zaizkigu berriz ere, opariez eta sorpresez gainezka, eta tradizioez beterik. Egun horretarako, bada, Erregetako gozoki nagusiaren aldaera ezberdinak aurki ditzakezu Mercadonan.\nAtzamarrak gurutzatu, eta zeureganatu festako errege edo erregina bihurtuko zaituen zorte oneko zatia; eta baba egokitzen bazaizu, ordea, izan zaitez eskuzabala,...\nGlutenik Gabeko hurrezko Tarta, karamelua eta kakahueteekin\nPostreen zalea bazara, irudika dezakezun guztia gaindituko du Mercadonaren glutenik gabeko tarta berri honek. Hurrez egina dago, eta baditu karamelua eta kakahueteak, dastatzeari ezin eusteko moduko konbinazio zoragarria osatuz: hurrezko oinarria, turroi kremaz, karameluz eta kakahuete txigortuez lagundua, eta esnedun txokolatezko geruza fin bat, beste guztia estaltzen duena. Itxura ona, ezta? Ba zaporea askoz hobea da!


Eguzki-energia fotovoltaikoa + termikoa + integrazio arkitektonikoa (building integrated photovoltaic/thermal) (BIPVT) | Blog Eraikal\nAustraliako Wollongongeko Unibertsitatea eta herrialde bereko BlueScope Steel korporazioa Alemaniako Fraunhofer institutuarekin elkartu dira, eguzki-energiarako teilatuetako instalazioak hobetzeko ikerketa bat egiteko.\nEguzki-energia fotovoltaikoa erabiltzeko modurik onena bilatzeaz gainera, eraikinen hozte- eta berotze-sistemak hobetu nahi dira. Horretarako, eguzki-energia eta energia termiko bidezko sistema integratu bat garatu da, lehendik dauden eraikinetarako konfigurazio egokiei eutsiz (BIPVT).\nBIPVTrekin, teilatua “berritzen” da, “estalki” berria jarrita lehendik dagoenaren gainean. Eguzki-zelulak jartzen dira, eta, egitura berriarekin, airea ibiltzen da teilatu zaharraren eta berriaren artean. Hori lagungarri da eraikinen berotze- eta hozte-sistema hobetzeko.\nBi estalkien artean geratzen den aire-fluxuak eguzki-zelulak hoztuko ditu tenperatura altuak dauden garaian, eta, hala, instalazioaren eraginkortasuna handitu egingo da. Neguan, berriz, han sortuko den aire beroa instalazioen berotze-maila hobetzeko erabiliko da.\nGarapen berri hori proban jarriko da, fase esperimentalean, Wollongongeko Unibertsitateko ikerketa-zentroko teilatuetan eta heziketa-zentrotik hurbil dagoen Illawarra eskualdeko beste eraikin batzuetan, teknologia berria instalatzeko modurik onena kalkulatu ahal izateko.\nIturria: La Casa Sostenible , 2012/04/26, Wollongongeko Unibertsitatean oinarritua.\nThis entry was posted in Eraginkortasun energetikoa, I+D Proiektuak and tagged Arkitektura, BIPVT-a, Eguzki-energia, Energia termikoa. Bookmark the permalink.


Gipuzkoan,enpresetan pertsonen partaidetza sustatzeko programaren 2018. urteko deialdia ebatzita - Tresnak - Gipuzkoa Partaidetza\nIrailaren 28an Ekonomia Sustapeneko, Landa Inguruneko eta Lurralde Orekako Departamentuak Gipuzkoan,enpresetan pertsonen partaidetza sustatzeko programaren 2018. urteko deialdia ebatzi du.\nProgramaren helburua enpresen errotzea, jarraitutasuna eta lehiakortasuna partaidetza aktibo, eraginko eta erantzunkide baten bidez sustatzea da\nAntolakuntza-berrikuntza sendotzera eta garatzera, lehiakortasuna eta jasangarritasunera, jarraitutasunera eta belaunaldi aldaketarea, trasmisiora, gizarte ekonomiara , enpresa berregituratze eta berrabiatzera bideratuta dauden langileen parte-hartzean oinarritutako proiektuak sustatzen dira. Proiektuak partaidetza, kudeaketan, partaidetza, erabaki estrategikoetan, partaidetza emaitzetan eta partaidetza, kapitalean.jorratu dezaketelarik.\nAurtengo deialdian, batetik, 36 enpresek garatuko dituzten proiektuak diruz lagunduko dira, 7.168 enpleguetan eragina izango dutenak. Eta bestalde, enpresetan parte-hartzea sustatzeko ekosistema indartzeko alorraren barruan garatuko diren 11 proiektuetan 190 enpresek hartuko dute parte.


Al Quds Palestinaren hiriburua ala Israelen jabetza? - plaentxia.eus\nAl Quds Palestinaren hiriburua ala Israelen jabetza?\nSoufiane Benzian 2017-12-28 13:06 Politika\nDuela urtebete, Donald Trump Estatu Batuetako presidente hautatu zutenean, palestinarren gehiengoak pentsatu zuen bere agintaldian alde batera utziko zuela bere aurreko hainbat kargudunek behin eta berriz agindu zutena: AEBen enbaxada Jerusalemera leku-aldatzea.\nBill Clinton edo George Bushek ez bezala – haiek atzera egin zuten herrialde arabiar eta musulmana ez haserrearaztearen - Trumpek aurrera egin du eta Jerusalem Israelen hiriburutzat aitortu du, etorkizunean AEBen enbaxada bertara leku-aldatzeko asmoz.\nNazioarteko hainbat ahotsek atzera egiteko eskatu diote, ohartaraziz erabaki horrek Ekialde Hurbilean tentsioa handitu eta balizko bake-prozesu baterako aukerak urrituko lituzkela. Hala ere, agintari estatubatuarrak adierazi du bere erabakia ez dela interpretatu behar israeldar eta palestinarren arteko akordioarekiko konpromiso-falta gisa.\nBeste ezeren aurretik, hainbat kontzeptu argituko ditut. Badakigu ezer sionismoaz? Baliteke kontzeptu hori irakurri izana sare-sozialetan; telebistan ez baita asko aipatzen, ez da komeni-eta.\nSionismoa esaten zaio “ustezko” Israelgo lurrak (Agindutako lurrak ) herri juduarentzako berreskuratzearen alde egiten duen mugimenduari. Sionistek nahi dute Palestinaren jabetzakoa den lurralde horretan juduak legitimoki ezartzea eta autogobernua izatea, 1948an sortu zuten Israelgo Estatuaren kasuan gertatu zen bezala.\nMugimendu horren bidez, Israelek armak lortzen ditu petrolioaren truke (AEBrekin tratua eginda, noski). Gorbernu eta milizia israeldarrek urteak daramatzate herri palestinarra jazartzen; desegin dituzte komertzioak, farmaziak, eskolak, erietxeak; hil dituzte zibilak inolako kontzientzia arazorik sortu barik eta aurrez aurre ezarri dituzte bi herri, zeintzuek sufritzen duten agintari handiek hartzen dituzten erabakien eraginez, odol-isurtze horri esker, haiek aberasten diren bitartean.\nHori ikusita Trump gustura dago bere besaulkian, eta haren erantzun bakarra gatazka larritzea da Al Quds Israelgo gobernuari emanaz, berea bailitzan. Oraindik ez dakigu horrekin guztiarekin Trumpek zer irabaziko duen, edo zer ez duen galduko. Ziur, barruan duen musulmanekiko gorrotoa lagungarri izan duela erabakia hartzeko orduan. Izan ere, Palestina herrialde musulmana da eta min handia ematen dio bere hiriburu maitea galtzeak.\nMunduak bizkarra ematen dio gertatutakoari, ez dio inori axola, inork ez dio laguntzen babesgabe dagoen herrialdeari. Zergatik? Ez duelako interesgarri suerta daitekeen inolako baliabide ekonomikorik: ez da lur emankorra, ez da aberatsa petrolioan, ez da jendarte aurreratua osasungintzan, ez gizarte modura, ez armamentuari dagokionez.\nEgunetik egunera indibidualistagoa den munduan bizi gara. Alde batetik, ulergarria da; izan ere, globalizazioak aurrera egin arren, munduko demografia gehiegi hazteak eragozten digu harreman zuzena izatea gainerako gizakiekin. Gaitasuna dugu geure buruaz eta gertukoez baino ez arduratzeko.\nJendeak enpatia galdu du, komunikazioa mugatzen da pantaila batetik bestera emotikonoak bidaltzera, eta palestinarraren alde egiten dugun bakarra errukitzea da, batez ere, sionismoak eragiten duen hondakin artetik odoletan ateratzen dituzten umeen argazkiak ikusitakoan.\nBestalde, badira, oraindik, kausarekin sentsibilizatuta dauden pertsonak. Trumpen erabakiaren aurkako protesta gehienak Palestinatik hurbil dauden herrialdeetan gertatu dira, eta, harrigarria bada ere, Espainian hainbat manifestazio egin dira herrialde horiei eta Palestinari elkartasuna adierazteko: Madrilen, Bartzelonan eta Bilbon, hainbat ekitaldi egin dira egunotan, baina, betiko moduan, ez dute inolako eraginik izan.\nHerrialde libre batean bizi gara, noski! Ustezko adierazpen askatasunez inguratuta, zeina den horren ongi saltzen diguten demokrazia errepresentatiboa bezain erreala. Kexatu zaitez, atera kalera, egin lau oihu eta bueltatu zaitez pozik etxera istiluen kontrako indarrek ez badizkizute lau zartako eman. Horrela otzantzen dira masak Espainian, eta tiroz Palestinan.\nAzken egunotan ia ehun pertsona hil dira protestetan. Pozik beharko genuke egon, hemen,behintzat, protesta egiten lagatzen digutelako, baina ni ez nago pozik, zeren eta gure kexak itzulerarik gabeko putzu batean erortzen dira. Ez nago pozik mundua zela antolatzen den ikusita, modernotzat dugu geure burua, baina mundua feudalismora itzularazten gaituen pseudomoralitate batek gidatzen du.\nPalestinak urteak daramatza askatasuna amesten, eta Trumpek erabaki du pixka bat gehiago haserrearaztea, eta oztopatzea Israel eta Palestinaren arteko berradiskidetzea. Bitartean, guk ezin dugu ezer egin, ez bada, eurengatik otoitz eta oihu egin kaleetan, entzungor egiten diguten gure agintariei. Hala ere, inoiz ez diogu lagako borrokatzeari, gure ahotsak entzuten dituzten arte. Palestina Libre.\n2 Azken ukituak\n3 ‘Herri Txiki Infernu Handi’, bihar, kiroldegian\n4 Udalbatzarrak aho batez eskatu du espetxe-politika aldatzeko\n5 "Herri txiki" azaroaren 18an emango dute\n6 Etxebizitza hutsei errekargua aplikatzen segituko diete\nSoraluze / Politika\nUdalbatzarrak aho batez eskatu du espetxe-politika aldatzeko\nErreferendumaren urteurrena gogora ekartzeko elkarretaratzea\nEtxez etxeko laguntza zerbitzuaren finantzazio berriak desadostasuna eragin zuen\nAho batez onartu zuten Soraluzeko Pentsionista Mugimenduaren mozioa\nPlaza Berriko murala margotzeko gonbita\nHerritarren beharrak "jardun politikoaren erdigunean" jarri dituztela azpimarratu dute sozialistek\n"Konpromisoa hartzen dut, beste lau urterako, soraluzetarren eta herriaren alde lan egiteko"\nEAJko hautagaiak datozen Udal eta Foru hauteskundeei begira\nEusko Jaurlaritzako ordezkariak Olaldea bisitatzen izan ziren\nBidegorrian komunak eta garraio publikoan hobekuntzak eskatu zizkieten, besteak, beste, Diputazioko ordezkariei


About: The Drop (filma)\nThe Drop (euskaraz Ematea) 2014ko Michaël R. Roskam belgiar zinema zuzendariak zuzendutako drama filma bat da. Dennis Lehane idazle eta gidoigilearen Animal Rescue ("Aberearen Erreskatea") eleberrian oinarritua dago, filmaren gidoia ere berak egokitu eta idatzi zuelarik. Tom Hardy, Noomi Rapace eta James Gandolfini aktoreek antzeztu zuten. 2014ko Torontoko Zinemaldian estreinatu zen eta urte berdineko Donostiako Zinemaldian lehiatu zen. Bitxikeria gisa, James Gandolfini aktorearen azken antzezpena izan zen, urte hartan hil baitzen.\nThe Drop (euskaraz Ematea) 2014ko Michaël R. Roskam belgiar zinema zuzendariak zuzendutako drama filma bat da. Dennis Lehane idazle eta gidoigilearen Animal Rescue ("Aberearen Erreskatea") eleberrian oinarritua dago, filmaren gidoia ere berak egokitu eta idatzi zuelarik. Tom Hardy, Noomi Rapace eta James Gandolfini aktoreek antzeztu zuten. 2014ko Torontoko Zinemaldian estreinatu zen eta urte berdineko Donostiako Zinemaldian lehiatu zen. Bitxikeria gisa, James Gandolfini aktorearen azken antzezpena izan zen, urte hartan hil baitzen. (eu)\nThe Drop (filma) (eu)\ndbr:The Drop (filma)\nwikidata:The Drop (filma)\ndbpedia-de:The Drop (filma)\ndbpedia-es:The Drop (filma)\ndbpedia-fr:The Drop (filma)\ndbpedia-it:The Drop (filma)\ndbpedia-ja:The Drop (filma)\ndbpedia-ko:The Drop (filma)\ndbpedia-nl:The Drop (filma)\ndbpedia-wikidata:The Drop (filma)\nThe Drop (eu)


Ezkerraldeko berbalagunak: 2018/11\nEuskaraldiari amaiera emateko eta berbalagunak elkartzeko, JAIA egingo dugu, luntx eta guzti.\nBertan, Imanol Ituño magoa izango da, eta une dibertigarria pasatuko dugu.\nLekua: La Perdiz taberna (Rantxeria plaza)\nBarakaldoko gurasolagunek sortutako tximeletak ikusgai\nAsteazkenean 21 ume eta guraso elkartu ginen Barakaldoko Clara Campoamor Kultur Etxean tximeleta eder hauek egiteko. Ikusi eta gozatu:\nEuskararen astea abiaraziko du Barakaldoko Hizkuntza Eskolak\n11 kontu euskaraz\nEuskaraldia. Kalejira Portun\nDatorren ostegunean, azaroak 29, kalejira txistuz eta kantuz egingo dugu Portugaleteko oinezkoen aldean (Okillu/Ojillo kalean).\nPortugaleteko Txistuzaleak zango ditugu lagun, beti prest, hainbat kanta abesteko; besteak beste:\nEuskal Herrian Euskaraz / Guk Euskaraz / Kontrapas / Xalbadorren Heriotzean / Agure Zaharra / Baratze Bat / Furra Furra / Aitorren Hizkuntza Zaharra.\nArratsaldeko 7etan elkartuko gara San Roke plazan.\nAnimatu, tarte ederra pasatuko dugu!\nSanturtziko abenduko euskara agenda hemen da!\nZinema euskaraz: Black is Beltza eta Handia\nLa Kelo gaztetxea Euskaraldiarekin bat\nPORTUGALETEKO BERBALGUN TOPAKETA\nOstiralean, azaroak 30, ikasturte-hasiera ospatuko dugu Music eta Tipi-Tapa tabernetan. Musicen, 18:00etan, Berbalagunen aurkezpena eta otamena (pintxo-jana); horren ostean, Tipi-Tapan, 19:30ean, kantulagunen emanaldia (Euskararen Astearen baitan).\nAnimatu eta hurbildu, zuen zain egongo gara-eta!!\nOpariak zozketatuko ditugu!\nIzena emateko: 678 422 573 (WhatsAppen bidez mezu bat bidalita nahikoa)\n"Bi maitasun istorio eta marko teoriko bat" antzezlana\nEuskararen Astearen baitan "Bi maitasun istorio eta marko teoriko bat" antzezlana izango dugu Zurrunka taldearen eskutik\nEguna: azaroak 29 (osteguna)\nLekua: Mamarigako Kultur Etxea\nBarakaldoko Berbalagunek Xaboia egiteko tailerra egingo dute\nLorategi Botanikoko Natur Gelako langileei esker, berbalagunek Xaboia egiten ikasiko dute.\nEuskaraldia Portugaleteko egitaraua\nABC museoaren alfabetoa-kronika\nPasa den ostiralean, Bilboko Arte Ederren museoan izan ginen Santurtziko Berbalagunak. ABC museoaren alfabetoa erakusketa Ruthen eskutik, gure aurreko bisitetan izandako gida, ezagutzeko prest elkartu ginen museoaren harreran.\nErakusketa jolas antzera ulertu behar genuela izan zen lehen oharra: ohiko erakusketetan gai, garai historiko, arte mugimendu edo hari bat izaten dute; oraingoak, ordea, alfabetoko letrak ditu oinarri. Aipatutako jolasa bi norabidetan egin daiteke: letra eta horri dagokion hitza irakurri, eta gelako artelanetan topatu hitz hori edota haren esanahia; edo artelanei erreparatu eta zer duten komunean deduzitzen saiatu. Batzuetan zaila gertatu arren, beste batzuetan ez da hain zaila izaten. Beraz, animatu nahi zaituztegu erakusketa jostagarria ikustera eta gozatzera!\nXXII. Olentzarori gutun lehiaketa\nSanturtzin lehiaketa gaur jarri da martxan, eta horretan lehen hezkuntzako umeek, bigarrenekoek, gazteek eta helduek ere parte har dezakete. Gutunok aurkezteko bidea hauxe da:\nAzken eguna: abenduak 12\nOinarriak laster ikusgai Santurtziko Udala-Olentzaro\nTximeletak egiteko tailerra Barakaldoko gurasolagunei esker\nEuskaraldia Portugaleteko hasiera ekitaldia\nKantulagunen eskutik azaroan 2 emanaldi!\nSanturtziko Liburutegi Sareak antolatua, asteazkenean, azaroak 21, 5 urtetik gorako umeentzat ipuin kontaketak egongo dira Mamarigako Kulturgunean, 18:00etatik aurrera.\nDoako emanaldiak izango dira.\nInformazio gehiago: http://www.santurtzi.net/eu-ES/Gertakariak/Orrialdeak/20181121_Cuentacuentos.aspx\nMendilagunak Gorbeian azaroaren 4an\nAstebeteko atzerapenaren ostean, eguraldi kaskarragatik, igandean, azaroak 4, gure mendilagun kementsuek ikasturte honetako lehen irteera burutu zuten.\nTalde polita osatuta (beti legez), Gorbeiarantz jo zuten eta gailurrean ohitura bihurtu den hamaiketako ederra egin zuten.\nHurrengoa antolatzen ari dira eta albait arinen horren berri emango dizuegu. Bitartean, gozatu argazki hauetaz:\n"3000 urtea. Euskara desagertzeko zorian dago. Azken euskaldunak izkin egin nahi dio halabeharrari.\nBenetako misterioa ez da gure hizkuntzaren jatorria, ezbada bere biziraupen harrigarria. 3000 urtean euskara egongo al da?\nGhero, bizirik irauteko grinari buruzko istorio bat."\nEguna: azaroak 22, osteguna\nPrezioa: 10 euro sarrera arrunta, 8 euro bazkideentzat eta 5 euro berbalagun eta euskaltegiko ikasleentzat*\n*sarrerak eskatzeko azken eguna azaroaren 20a, asteartea, izango da. Izena ematean ordainduko da, eta antzezlanaren egunean 20:15ean Serantes Kultur Aretoaren sarreran banatuko dira. Santurtziko AEK euskaltegian eskatu beharko dira.\nIpuinak eta sormen-tailerrak\nSanturtziko Udal Liburutegi Sareak ipuin eta sormen-tailerrak antolatu ditu. Euskaraz ondokoak izango dira:\nEguna: azaroaren 14a, asteazkena\nLekua: Kabiezeseko haur liburutegia\nEguna: azaroaren 28an, asteazkena\nEgunak: abenduaren 26a, asteazkena, eta 28a, ostirala\nLekua: Liburutegi nagusian\n"Baserrian Jai" umeentzako ikuskizuna Barakaldoko Euskaraldiari esker\nXaboi naturalak egiteko tailerra Barakaldoko Lorategi Botanikoaren eskutik\n"Bertsolaritza erraz ulertzeko gakoak" tailerra 🤔 Nola pentsatzen du bertsolari batek? 🧠 Nola sortzen dira bertsoak? 🎤 Zein da bertso-saio baten egitura? Hori guztia argitzeko, zatoz azaroaren 14an, 18:45ean, Berbalagunek Portugaleteko Merkatuan antolatutako tailerrera! Izena emateko: 📧portugalete_berba@aek.eus edo 📞600 482 022\nSanturtziko Euskara Astea!\nGaur aurkeztu da Santurtziko Euskara Astea\nXabier Montoiaren "Hitzontziak" eleberria Irakurzale Klubean\nPortugaleteko euskararen azaroko agenda\nBilboko Arte Ederren museoan bisita gidatua\n"(...)Kirmen Uribe idazlea (Ondarroa, Bizkaia, 1970) literatura-komisario dela, ABC. Bilboko Museoaren alfabetoa erakusketa aurkeztu du. (...)Obrak ordenatzeko ohiko erakusketa-irizpideen ordez –kronologikoa edo eskolen zein egileen araberakoa–, alfabeto zabal bat erabili da, 27 letraz gain espainiar alfabetoaren ll digrafoa eta euskal alfabetoaren ts, tx eta tz digrafoak ere biltzen dituena.\n31 letra horietako bakoitzarekin lotuta, Kirmen Uribek euskarazko, espainierazko, ingelesezko edo frantsesezko hitz bana bilatu du, eta hitz horiek inspirazio literariotzat eta komisariotza-argudiotzat erabiliz, museoaren antzinako erakineko areto guztietan erakutsiko diren museoko bildumako artelanen aukeraketa bat egin du. Hain muntaketa berezirako, horrez gain, Ana Isabel Román eta Eduardo López artisten laguntza izan dugu." (www.museobilbao.com)\nSanturtziko Berbalagunok erakusketa interesgarri hau ikustera joango gara, eta ondo baino hobeto ulertzeko, bisita gidatua izango dugu. Etorri nahi duzu? Bada, eman izena eta etorri gurekin batera arteaz gozatzera!\nEguna: azaroaren 16a, ostirala\nLekua: Bilboko Arte Eder museoa\nIzena ematea: ezkerraldea@aek.eus helbidean edo 678 422 573 telefonoan (leku mugatuak izango dira: 15 lagun gehienez)\nDenboraldi berriko GO!AZENeko aurrestreinaldia Santurtzin!\nGo!azeneko denboraldi berriko lehenengo kapitulua Santurtzin ikusteko aukera! ETB1en azaroaren 16tik aurrera ostiralero izango da gaueko 21:00etan.\nEguna: azaroaren 9a, ostirala\nOrdua: 18:30-19:30 (ordubeteko iraupena)\nTokia: Mamarigako Kultur Gunean\nGonbidapenak: Gazteboxen hartu beharko dira, leku mugatuak\nBarakaldoko gurasolagunek sortutako tximeletak iku...\nEuskararen astea abiaraziko du Barakaldoko Hizkunt...\n"Bi maitasun istorio eta marko teoriko bat" antzez...\nBarakaldoko Berbalagunek Xaboia egiteko tailerra e...\nTximeletak egiteko tailerra Barakaldoko gurasolagu...\n"Baserrian Jai" umeentzako ikuskizuna Barakaldoko ...\nXaboi naturalak egiteko tailerra Barakaldoko Lorat...\n"Bertsolaritza erraz ulertzeko gakoak" tailerra ...\nXabier Montoiaren "Hitzontziak" eleberria Irakurza...\nDenboraldi berriko GO!AZENeko aurrestreinaldia San...\nGarfield filma ikusgai haur-zinmealdian\nIhes Gelako argazki eta kronikatxoa


Zertan da Puerto Operazioa? – Tropela.eus bloga\nBidaltzailea:Gure aditua\t 2007-02-11 2009-12-12 Utzi iruzkina Zertan da Puerto Operazioa? bidalketan\nIazko denboraldian, zerbaitek zer esana eman bazuen, hori Puerto Operazioa izan zen. Hasiera batean bai txirrindularitza, bai kirol guztiak orokorrean garbitzen lagundu behar zuen prozesua nolabaiteko erdi bidean geratu da. Ez dirudi ezertan lagundu duenik, eta txirrindularitzaren izena lur azpian geratu da. Prozesu honen harira, galdera pilo bat ditut buruan, ea laguntzen didazuen batzuk bada ere argitzen.\nZer da dopinga? hain galdera erraza dirudienak, baditu bere zailtasunak erantzuterako orduan. Lasterketa bateko analisietan positibo ematea al da doping kasu bakarra? Edo Puerto Operazioan aurkitutako odol poltsa manipulatuak ere hor sartu ditzakegu? Bigarren kasua hori dopintzat hartzen badugu, nola liteke epaile batek ez eskatu izana, ikerketaren ondorioz egin den susmagarrien zerrendako txirrindularien ADN laginak? Txirrindularien laginak odol poltsekin bat etorriko balira, dopatu zirela kontsidera al genezake?\nKasu horretan zipriztinduta ikusi diren txirrindularien egoerak zeharo desberdinak dira. Basso, ezer gertatu ez balitz bezala, munduko talderik onenetarikoak fitxatu du, Ullrichek, aldiz, talde bila darrai. Mancebo, Jaksche edo Vicioso bezalako txirrindulariek, euren soldatak jaitsi eta talde apalagoetan aurkitu dute lekua, Osa anaiek, D.Etxebarriak eta Belokik aldiz, ez dute momentuz talderik aurkitu. Zergatik dago horrelako desberdintasuna kasu hauetan?\nZertarako balio izan du azkenean Puerto Operazioak? Lagun iezadazue faborez, nik ez baitut erantzunik aurkitzen.\nEta orain, seguruenik askori mina emango dien esaldia. Txirrindulari denek – bai, denek – dakite zer gertatzen den txirrindularitzan, baina inork ez du ezer esaten. Ez al dute asmorik mahai baten aurrean jarri eta zale guztien aurrean benetan zer gertatzen ari den esateko? Txirrindulari profesional baten erantzun hau jaso nuen asteburu honetan: “eta zer lortuko genuke horrekin?” ba ez dakit, lehenik eta behin, euren osasuna zaindu eta kirol hau sekulako tranpa bat denaren sentsazioa kenduko ligukete. Beharrezkoa da kirol hau garbitzen hastea baina horretarako aurreneko pausua eman behar dutenak, kirolariak beraiek dira.\nBidaltzailea:Gure aditua 2007-02-11 2009-12-12 Hemen argitaratua:Txirrindularitza


WebSphere Application Server ND, 9.0 bertsioa\nWebSphere Application Server ND, 8.5 bertsioa\nWebSphere Virtual Enterprise, 7.0 bertsioa\nIBMko Ryan Wincey-k WebSphere Application Server Network Deployment-ek duen kodearen urruneko exekuzio erako ahultasun baten berri eman du.\nGomendatutako konponbidea da ahalik azkarren behin-behineko partxea aplikatzea, produktu bakoitzerako APARa duen Fixpack edo PTF.\nWebSphere Application Server ND tradicional eta WebSphere Application Server ND Hypervisor Edition-en kasuan, 9.0.0.0tik 9.0.0.11ra bitarteko bertsioak:\nfixpack-en gutxieneko mailetara eguneratzea, behin-behineko partxeak eskatzen duenaren arabera, eta ondoren PH11655 behin-behineko konponbidea aplikatzea, edo bestelao\nfixpack 9.0.0.12 edo ondorenekoa aplikatzea (aurreikuspenen arabera, 2019ko bigarren hiruhilekoan eskuragarri).\nWebSphere Application Server ND tradicional eta WebSphere Application Server ND Hypervisor Edition-en kasuan, 8.5.0.0tik 8.5.5.15ra bitarteko bertsioak:\nfixpack-en gutxieneko mailetara eguneratzea, behin-behineko partxeak eskatzen duenaren arabera, eta ondoren PH11655 behin-behineko konponbidea aplikatzea, edo bestela\nfixpack 8.5.5.16 edo ondorenekoa aplikatzea (aurreikuspenen arabera, 2019ko hirugarren hiruhilekoan eskuragarri).\nWebSphere Virtual Enterprise Edition v7.0ren kasuan: PH11655 behin-behineko partxea aplikatzea.\nOHARRA: WebSphere Virtual Enterprise V7 zerbitzuz kanpo dago. Horregatik, IBMk gomendatzen du produktua eguneratzea zerbitzua duen bertsio, release edo plataforma batera.\nIBM WebSphere Application Server NDk ahalbidetu liezaioke urruneko erasotzaile bati sisteman kode arbitrarioa exekutatzea, fidagarriak ez diren iturrietatik serializatutako objektuen sekuentzia batekin, bereziki diseinatutakoa. Ahultasun horretarako CVE-2019-4279 kodea erreserbatu da.


Letras de Lagunt abertzaleak de Pantxo eta Peio | euskal musika, música vasca\nLagunt abertzaleak (Pantxo eta Peio)\nLagunt abertzaleak (Letras)\nBatzuk Jainkorik gabe, besteak fededun,\nDenak alor berean uztarriko lagun,\nAbertzale guztiek lan egin dezagun,\nEuskal-Herria egin dezagun euskaldun.\nAbetzaleak gara, ez dugu gordeko,\nZazpiak-Bat baitugu Herri bakartako.\nGiderrak noiz dituen eskutan hartuko,\nHorrel alde gara gu beti xutituko.\nBerma abertzaleak, Euskadiren alde:\nZuen borroka ez utz bozetan debalde !\nBozka, abertzaleak, Euskadiren alde:\nEuskal-Herria ez utz laguntarik gabe !\nEuskal-Herria berriz egin behar dugu,\nHaundikiak baitira hartaz baliatu.\nGure mintzaira dute beti mespretxatu,\nAitamen lurra laster arrotzari saldu.\nZer eskatzen ote du gaur Euskal-Herriak\nEta partikulazki euskal gazteriak?\nHerrian bizitzeko lantegi berriak!\nNork ditu eraikiko, ez bada Herriak?\nLana Herrian eta Euskara plazara,\nErroietarik libre laborari-lurra,\nHerriko gobernua Herriko-Etxera\nEta Euskadikoa guztien menera.\nLangile, laborari, populu guztia,\nSozial asmu berri bat da gure nahia.\nHori buruz baturik gaitezen abia,\nTresnatako harturik gaur autonomia.\n(Musika: Iñaki Dieguez)\nen 10/9/11, #81409\nhe encontrado esta pagina por casualidad y es fantastica .haber si encuentro las canciones que quiero gracias\nen 22/12/08, #63646\nen 22/12/08, #63645\nnafarroan baita ere entzuten zaituztegu!!! gora nafarroako erresuma, euskaldunen estatua izan zena!!!\nen 18/4/07, #47738\nKRISTON KANTUA DA !!!! GAUR EGUNGO EGOERIA ONDO ASKO ESATEN DAU ZELAKUA DAN!!! Abertzale guztiek lan egin dezagun, Euskal-Herria egin dezagun euskaldun!!!!!!!!


Enrike Letona aske utzi dute - Arrasate - Goiena.eus\nEnrike Letona aske utzi dute\nNerea Zubiete 2004-03-16 17:33\nEnrike Letona aske utzi dute gaur arratsaldeko lehen orduan, Madrilgo Auzitegi Nazionaleko Baltasar Garzon epailearen aginduz. 12.000 euroko bermea ordaindu dute gaur eguerdian Letonaren senitartekoek.\nOrain arte senitartekoentzat ezezaguna den sumario bat dela-eta atxilotu zuten atzo gauean Enrike Letona. Agustin Letona anaiak azaldu duenez, lehendik zeukan sumarioaren garaiko beste sumario bat omen da, orain epailea atxilotzera bultzatu duena.\nGaur goizean deklaratu du Garzon epailearen aurrean Letonak. Fiskalak Enrikeren gartzelaratzea eskatu du, baina Garzon epaileak aske uzteko agindua eman du, 12.000 euroko bermea ordaintzeko baldintzaz.\nEnrike Letona iazko maiatzaren 16an askatu zuten Auzitegi Nazionalaren aginduz, zigor osoa bete ondoren. Iazko uztailaren 31n berriz atxilotu zuten eta abenduaren 18an utzi zuten aske. Atzo berriro atxilotu zuten eta gaur Garzon epaileak aske uzteko agindua eman du.


Bilborock Gazte Egunak-eko ekitaldiak hastear! – Bilbao Gazte\nBilborock Gazte Egunak-eko ekitaldiak hastear!\nBilborock Gazte Egunak ekimenari esker, Bilboko Udaleko Gazteria eta Kirol Sailak babestua, 18 eta 35 urte bitarteko gazteek eta gaztez osatutako elkarteek Erabilera Askotarako Aretoa dohainik alokatu dezakete, euren ekintza zein formatu txikiko ekitaldiak antolatu ditzaten.\nBi elkarte zerbitzu berri honetaz baliatu dira euren ekitaldiak Bilborock-eko Erabilera Askotarako Aretoan programatzeko. Sarrera doakoa izango da.\nBilborock Gazte Egunak:\nMartxoaren 14an, arratsaldeko 19:00etan – “Generación anti todo” Dir: Iñigo Cobo. Proiekzioa. Saregabek antolatuta. 25 urte pasa dira Iosu Expósito eta Jualma Suárez hil zirenetik, ¿Zer da gaur Eskorbuto? Generación Anti Todo bi hamarkaden arteko elkarrizketa dugu. Ia hiru hamarkadetako aldea dago egunetik garai hartako etorkizunik gabeko benetazko eta zuzenezko ohiu haietara. Non daude egun garai hartako gazteriaren protagonistak, eta zein izan da utzi duten legatua?\nMartxoaren 20an, arratsaldeko 18:30tan – IDEAS RODADAS. Ikus-entzunezko topaketa. Eriz Cerezok antolatuta. Ikus-entzunezko esparruko lau profesional elkartu egindo dira Bilborock-en Ideas Rodadas zikloan. Iñigo Cobo, Aba Murugarren eta Pedro Rivero zuzendariak, eta Nerea Elizalde aktorea euren proiektuen inguruan arituko dira; “Generación Anti Todo” pelikula dokumentala, “La Higuera de los bastardos” pelikula Karra Elejalde protagonista dela, Goya Sarietan saritua izandako Psiconautas” filma eta Oficio de la actriz”-en sekretu guztiak. Bertaratzen direnek honetaz zein gozatzeko aukera izango dute, palomitekin batera!\nZuk ere Bilborock-en ekitaldi bat antolatu nahi baduzu, kontsulta ezazu hemen Bilborock Gazte Egunak ekimeneko informazio guztia.\nPrevious Berdintasunaren alde diharduten emakumeak omenduko ditu Bilbok\nNext Aditze aktiboa – Fonografia tailerra


Apirilaren 1ean Gasteizko Principal Antzokian Oihane Pereak jantzi zuen laugarrenez txapela. Asier Otamendiri puntu bakarra atera zion. Beste lau finalistak, puntuaketen ordenean, hauexek izan ziren: Manex Agirre, Xabi Igoa, Iñaki Viñaspre eta Serapio Lopez.\nOihane Perea, Arabako txapeldunaren agurra kantatzen.\nUrrutiko intxaurrak hamalau, gerturatu eta hogeitalau. Hazi da zazpigarren alaba. 600 lagunetik gora batu ziren larunbatean Arabako Bertsolari Txapelketako finalean, Gasteizen. Zenbat buru, hainbat apuru; baina, usteak erdi ustel, ez zuten haria galdu bertsolariek, eta armiarma sarean harrapatu zituzten entzuleak. Hitzekin kilimak egiteko prest agertu ziren Oihane Perea, Asier Otamendi, Manex Agirre, Xabi Igoa, Iñaki Viñaspre eta Serapio Lopez. Zaleen festa gosea ere agerikoa zen: butakek baino pankartek dotoretzen zuten aretoa, eta animo-oihu artean jaso zituzten gai-jartzaileak eta epaileak ere.\nBertsolari guztiek egin zuten saio ona. Aintzane Irazusta aurkezleak Igoa eta Viñaspre heroinazale ohien azalean jarri zituen, parkeko xiringei so. “Nire kasua kontatuko dut parke hontatik hasita/ ze arazoa ez da konpontzen inoiz begiak itxita” hasi zuen saioa Igoak. Viñasprek argi azaldu zion: “...behar zaie irakatsi/zaldi gainean hilerriraino baino ezin dela iritsi!”. Heriotza duina nahi zuen alabaren guraso izan ziren Perea eta Agirre. “Pertsonak nahi du, baina ai, aitak ez dio egiten uzten”, aitortu zuen Agirrek. Gogortasun eta goxotasunetik erantzun zion Pereak: “Ene maitea, zuk badakizu, orain egin behar duguna/demostratzea gure alabari benetako maitasuna”. Zortziko txiki eta puntu erantzunen ondotik seiko motzean lehertu zen barrez aretoa. Aho bete hortz utzi zuen jendea Lopezek Igoarekin izan zuen irtenaldiak. Zaharren egoitzako bi agure ziren, barrez hastean ohartu ziren batak bestearen hortzeria postizoa jarri zuela. Ahoskatu gabe kantatu zuen Lopezek azken puntua: “Hortzeria dut aldatu/eta zer zaidan gertatu/Aizu, Xabier, ezin dezaket ondo ahoskatu!”. Otamendi eta Pereari arropak lapurtu zizkieten urtegian bainatzen zeudela. Viñaspre eta Agirre, berriz, zoologikoan ohartu ziren tximuen keinuak ikusita haien antza handia zutela. Agirre fin ibili zen, eta saioaz gain, bakarka ariketa ederra osatu zuen, GKEn lanean arituta: “Barrua askatzera joaten gara inoiz atzerrietara/hura aldatu gura badugu, geu aldatu behar gara”.\nHala, txapelaren (d)ama da larunbatetik Perea, laugarrenez. Otamendirekin jokatu zuen buruz-burukoa; eta, beraz, Euskal Herriko Txapelketa Nagusian abestuko dute. Seriotik, umoretik eta bihotzetik josi zuen saioa Pereak. Fikzioari errealitatetik heldu zion kartzelakoan. Aspaldiko partez kalera atera zarete, zioen gaiak. Aste honetako bizipena kontatu zuen, amak oporretan iktusa izan baitzuen. Poz eta negar malkoak, txaloak... eta txalo gehiago. Bukatu da txapelketa baina ez da teloia jaitsi, bertsoa hasi baino ez da egin.


115 zuzenketa udal aurrekontua hobetzeko – abotsanitz.eus\n25 azaroa, 2021 Albisteak / Solteak / Udala\n115 zuzenketa udal aurrekontua hobetzeko\nAbotsanitz Udal Taldeak 115 zuzenketa partzial egin dizkio udal gobernuak aurkeztutako aurrekontu zirriborroari. Arlo guztiak hartzen dituzten proposamenak dira, eta horietako asko azken hilabeteetan iritsi zaizkigun auzotarren eskaerak dira. Uste dugu guztiek hobetu dezaketela EAJren proposamena, eta, beraz, gure nahia da gobernu taldeak kontuan hartzea.\nOstiralean, 18:00etan, Abotsanitz Herri Batzarran elkartuko da San Pedro kaleko egoitzan, eta, besteak beste, abenduaren 2an egingo den aurrekontuen osoko bilkuran izango duen jarrera zehaztuko du, baita osoko zuzenketa aurkeztuko duen ala ez ere.\nIkusi 115 emendakinen zerrenda\nKalean da ‘Aiza!’-ren zortzigarrena\n115 enmiendas para mejorar el presupuesto municipal


Kontzentrazioa egin dute Disport Eki enpresako nagusiaren aurka salaketa jarri duen lankideari babesa adierazteko – Hala Bedi\n> Kontzentrazioa egin dute Disport Eki enpresako nagusiaren aurka salaketa jarri duen lankideari babesa adierazteko\n28 uztaila Erredakzioa KategoriaAlbisteak 0\nKontzentrazioa egin dute gaur epaitegietan kirol-jardueretako langileek, Disport Eki enpresako nagusiaren aurka salaketa jarri duen lankideari babesa adierazteko. Urteak dira arduradun horrek jarrera bortitzak, erantzun txarrak, tonu irteerak eta mehatxuak darabiltzala bere menpeko langileen aurka, baina joan den ekainaren 24an langile bati egindako eraso bortitzak “marra gorri guztiak” gainditu zituela iritzita, salaketa jarri dio honek nagusiari.\nDisport Eki enpresa, Arabako sektoreko handienetako bat izateaz gain, hainbat zerbitzu publiko kudeatzeaz arduratzen da egun; besteak beste, Gasteizko udal igerilekuetan uretako sorospen eta botikin zerbitzua. Langileek uste dute Udalak ezin duela permisiboki jokatu langileekiko jazarpen kasuekiko, haren ardurapean dauden zerbitzuetan.\nSalaketarekin horrelako jazarpen kasuak publikoki gaitzetsi nahi dituzte, arduradunen partetik jarrera horiek normalizatuak daudela salatu eta langileekiko jazarpena behin betiko amaitu dadila exijitu.\n← ERREPORTAJEA | Arabako kirol-jardueretako langileek kontzentrazioa egingo dute langileen aurkako jazarpena salatzeko, langile batek Disport Eki enpresako arduraduna salatu ostean\nUrtaran nombra directora general de Territorio a una persona con conflicto de intereses →


Free Multiplayer Porno Jokoak – Jokoak Online Sexu Askorentzako\nFree Multiplayer Porno Jokoak Da Etorkizuna Helduen Entretenimendua\nGeroztik internet hasi zen, ez ziren txat gelak non pertsona elkartzen eta mota guztiak buruz hitz egiteko barregarriena gauzak. Orain horiek txat gelak ezagutu dute, beste modu horren bidez ahal izango duzu, mesedez, zure fantasia konektatuta. Ongi etorri Free Multiplayer Porno Jokoak, lehen guneak eskaintzen dizugu irakurtzen askorentzako porno esperientziak gune bat behar duzun guztia egiteko denbora onena. Batzuk lortuko duzu beroena jokoak web orrian, eta horrek emango dizu aukera elkarreragin jende asko eta gozatu basatiena esperientziak munduko porno., Elkarreragina jolas hauetan etorriko da, bai chat eta bihurria jokatzeko. Funtsean, izan dezakezu ezezagunekin sexu joko horiek. Eta ez dira, beraz, beste ezaugarri asko gozatu ahal izango duzu.\nBaina honi buruz zati onena gune berria sortu dugu, hain zuzen, dena doan dator. Ez hori bakarrik, ez duzu behar ezer ordaindu, baina ez duzu ere eman digu, zure datu pertsonalak. Zuzen aurrera porno esperientzia, antzeko bat izan duzu edozein sex tube, gutxiago dituzten iragarkiak eta gehiago elkarreragina. Eta ez da, beste alde handia gune honetan. Besterik ez dugu ezaugarri HTML5 jokoak bilduma honetan, eta horrek esan nahi du ahal izango duzu play horiek edozein gailu dezakezu propioa, zuzenean sartu zure nabigatzailean., Hau da, gune hori ekartzen ordenagailua porno eta mobile porn elkarrekin, eta berriz egiten duten, era berean, ziurtatzen hori beti egongo da jendea online gure zerbitzarietan jolasten gure jokoak, eta, beraz, beti izango duzu norekin jolastu.\nBilduma Ederra Free Multiplayer Porno Jokoak\nHau da, bilduma hori beti izango da eman duzun zerbait jolasteko. Delako jokoak dira askorentzako eta oinarritzen dira pertsonen arteko elkarreragina, bilduma gure gunea da inoiz joan agortu jokatzeko denbora zuretzat. Besterik gabe, hona etorri dira, jende berria ezagutu nor dira partekatzen zure kinks. Buruz hitz egiten kinks dugu, jokoak jokalari guztiak. Dugu zuzen-jokoak, eta bertan aukeratu ahal izango duzu, gizon bat edo emakume bat. Izan dugu, gay joko horretan, jokalari guztiak dira gizon eta lesbiana joko horretan, jokalari guztiak emakumeak dira., Guk ere nahasten dute, queer jokoak eta bertan sortu ahal izango duzu, avatarrak, edozein genero eta sexu edonork betetzen duzun mapan. Joko horiek ere etorri gara aukera bat sortzeko shemale avatar.\nBaina hori ez da guztia, delako ere izan dugu, jokoak, beste hainbat kategoria. Hau da, gutxi bat guneak non aurkituko duzu furry jokoak. Sortu ahal izango duzu avatar bat duten itxura zehazki gustatzen zure fursona eta, ondoren, dibertigarria izan da. Izan dugu, nahiz batzuk anime jokoak, eta, gainera, jatorrizko pertsonaia sortu dezakezu horiek, ere ahal izango duzu, hautatu prest egindako larruak oinarritzen ospetsua anime pertsonaiak.\nEdertasuna jokoak dator pertsonalizazio aukera asko duzu. Han ez da inoiz izango bi pertsonaiak bezala bila, elkarri ezik, noiz aukeratzen duzu bat prest-egindako azala.\nHona hemen Nola Jokatzeko Lanak\nGehienak gure jokoak dira, funtsean, sexu simuladoreak zein beste pertsonaia da, halaber, benetako jokalari bat. Izango duzu sortu avatar bat eta, ondoren, joan ahal izango duzu, maparen gainean. Mapa ezberdinak ditu kokapenak non pertsona bilduko ditu. Chat dezakezu denek batera, kokapen jakin bat, eta ere ahal izango duzu berehalako mezuak bidaltzeko jokalari batzuk. Sexu jokatzeko da datozen batzuk basatiena kinks eta fetishes ahal izango duzu esperientzia porno-jokoen munduan. Arabera zer nolako avatar bat zure sexu bazkide ditu, izan dezakezu mota desberdinak sexu haiekin., Eta dena sentitzen da, beraz, errealista dela orgasms izango duzu, berriz, jolasean egingo sentitzen ia direnak bezala duzu, duzu sexu bizitza errealean. Guztiak, hau da, gauza hori aldatu egingo da zenbat gastatzen duzu zure porno gauak. Free Multiplayer Porno Jokoak etorkizuna da interaktiboa helduen entretenimendua.


Online denda eta zuzeneko egitaraua egongo da 55. Durangoko Azokan – KULTUR SHAREA\nEgitaraua streaming bidez eta bertatik bertara jarraitu ahal izango da, edukiera mugatuarekin. Espazio bi egongo da: Landako Gunea eta Plateruena. Ane Pikazak Azokako taupada koloretsuak islatu ditu 55. edizioko kartelean\nAurtengo Durangoko Azoka “ez-ohikoa” izango dela iragarri du Gerediaga elkarteak. Edizio honetako nobedade nagusiak aurkeztu ditu gaur Azokako antolakuntzak, kulturaren plaza osatzen duten erakunde eta eragileen ordezkaritza zabalarekin egindako prentsaurrekoan, Plateruena Kafe Antzokian. Bertan azaldu den bezala, berritasun ugari izango ditu kulturaren plazak, osasun-egoerak baldintzatuta.\nAldaketa nagusia erakusmahaiekin lotuta egongo da: aurten ez da stand-ik egongo Landako Gunean. Horren ordez, Durangoko Azokako webgunean denda birtuala sortuko da estreinakoz eta azokazaleek bertan erosi ahal izango dituzte produktu guztiak, abenduaren 4tik 8ra arte. Landakon egon ohi diren liburu, disko, ikus-entzunezko eta gainontzeko sormen-lanak eskuragarri egongo dira bertan: “klik egin eta aukeratutako DA! produktu-sorta jasoko du kulturzaleak bere etxean. Honakoa izango da Azokako salerosketa gune bakarra aurtengo edizioan”.\nEgitarauak ere, bere aldetik, aldaketa nabarmena izango du. Azokak espazio bi izango ditu bost egun horietan: Landako Gunea eta Plateruena. Hauetan diziplina ezberdinetako ikuskizun eta ekitaldiak egongo dira: kontzertuak, solasaldiak, proiekzioak… edukiera mugatua izango da eta aldez aurretik erreserba egin beharko da. Azaroan jakinaraziko da zein den Azokako egitaraua eta orduan irekiko da sarrerak eskuratzeko epea publikoarentzat, doan.\nGerediaga elkarteko presidente Nerea Mujikak azpimarratu duenez, “guztiontzako segurua den Azoka” antolatzea izan da helburua, eta horregatik erabaki da azkenean denda bere osotasunean birtuala izatea eta kultur egitarau presentziala mantentzea, edukiera mugatuarekin. “Hamaika egoera posible aurreikusi eta baloratu ditugu. Agian aukerarik errazena zen aurtengo edizioa bertan behera uztea, baina uste dugu kulturak inoiz baino gehiago behar duela Azoka; sortzaileek behar dutela plaza; argitaletxe eta diskoetxeek erakusleihoa; eta jendeak zuzenekoak bizitzea eta nobedadeez gozatzea”.\nMujikak gogoratu duenez, Azokako salmentak argitaletxe eta diskoetxeen fakturazioan pisu handia du, Siadecok egindako ikerketaren arabera, %22koa da batez beste, eta, beraz, “inoiz baino garrantzitsuagoa da plaza hau eskaintzea”.\nTaupaDA! lelopean, Azoka abenduaren 4tik 8ra arte antolatuko da, hots, hasieran aurreikusitakoa baino egun bat gehiago izango du. Horren arrazoi nagusia Ikasle Goizaren aldeko apustua da: presentzialki egingo ez bada ere, ikasleek birtualki hainbat jarduerez gozatzeko aukera izango dute abenduaren 4an.\nMujikak nabarmendu duenez, Durangoko Azokak erronka handia du aurrez aurre: “Azokak erakutsi du bere 55 urteko ibilbidean garai berrietara egokitzeko gaitasuna, eta aurtengoan ere hala egin beharko du, bere identitatea galdu gabe. Presentzialki ezinezkoa izango den arren, plaza digitala eskainiko dio euskal kulturari”.\nAntolakuntzarentzat, “ezinbestekoa izango da denon indarra eta konpromisoa Azoka arrakastatsua antolatzeko: erakundeak, herri-mugimendua, sortzaileak, banatzaileak… eta baita kulturzaleena ere. Dei egiten diegu kulturzaleei Azokaz beste modu batera gozatzeko: online denda kuxkuxeatzeko, streaming bidez ekitaldiak jarraitzeko, klik egin eta gustuko liburu edo disko eskuratzeko… 2020ko Durangoko Azoka izan dadila arnasa kultur sektorearentzat. Entzun daitezela ozen, Durangon, Euskal Herriko etxeetan eta munduan guztion bihotzetako taupaDAk!”.\nKartelaren egilea: Ane Pikaza\nDurangoko Azokako taupada ez da geldituko 55. edizioan, eta horren isla da aurtengo kulturaren plazaren irudia. Kartelaren egilea Ane Pikaza ilustratzaile eta aktorea da (Bilbo, 1984), eta bertan kolorez jositako bihotz bat irudikatu du paisaia grisaren gainean, TaupaDA! leloa jarraituz: “Kultura mugimenduan dagoen zerbait dela azaleratu nahi nuen, egoera latzenetan ere kolore biziz loratzen dena”.\nTags: Durangoko Azoka, Durangoko Azoka 55


2015-02-08 – SABELIZTUN\nPDFPRINTKontu jakina: odol errekak eragiten ditu gizaldiz gizaldi gizakumeak; ibaiak eta itsasoak ere, zenbaitetan. Saiatzen gara erreka horiek ahalik eta urrunen mantentzen; hurbiltzen zaizkigunean aztoratzen gara, ez handienak edo zentzugabeenak direlako, hurbiltzen zaizkigulako baizik. Eta orduan jartzen ditugu martxan tinta errekak, iritzi trukeak, kalakak, munstroa exortzizatu beharrez… magiak ez badu Seguir leyendo\nPDFPRINTMusikarien historian kontu berria izan da diskografia baten inguruko karrera irudikatzea. Halere, ohitu gara kantari batengan pentsatzen haren disko zerrenda errepasatuz. Grabaketa eta zabaltze teknikek baldintzatu dute XX. mendeko musika eta, oroz gain, musika herrikoia –pop, rock, etab.– kontsideratzen dena. Baina ez da hori gertatzen hainbat musikarirengan, batez ere “izar” Seguir leyendo\nPDFPRINTBERRIA egunkariak argitaratu zuen nire artikulua 2015-01-13an, eta pare bat iruzkin jaso zuen, eta baita nire erantzuna ere. Hona hemen: Jakes Lafitte: “Ados nago artikulu horretan esandakoarekin. Joan den igandean blasfemak eragiten ahal zituen arriskueri buruzko artikulu bat igorri nuen Andoaingo BERRIAra. Frantzia bezalako estatu laiko batean blasfema legeak zigortzen Seguir leyendo\nPublicada en GORPUTZAEtiquetado en Blasfemia, Charlie Hebdo, Eliza, Emilio Lopez Adán Beltza, Erlijioa, ETA, Islam, Itxaro Borda, Jacques-Alain Miller, Jakes Lafitte, Joxerra Garzia, Kristautasuna, Laikotasuna\nPDFPRINT1988ko Basque Violence-ren jarraipen gisa irakur liteke Vieja Luna de Bilbao (Nerea 2014). Hartan, Joseba Zulaikak tragedia baten kontakizun lokala ehundu zuen —Itziarko baserri giroan kokatua—, ETAri buruz idatzi den lanik sakon eta aberatsena; eta oraingoan, belaunaldi oso baten kronikarekin bilakatu nahi izan du. Horretarako, metropolira egin du jauzi, Bilbora, Seguir leyendo


SENDABELARRAK: naturak ez du botikarik behar – TTiKLiK!\nHasiera/Remedios naturales/SENDABELARRAK: naturak ez du botikarik behar\n2.765 7 minutos de lectura\nEraldaketa-prozesu errazenetako bat infusioak prestatzea da. Metodo honek sendabelarraren alde bigunetan (loreetan, hostoetan eta kimuetan) dauden printzipioak eta lurruntzen diren konposatuak eskuratzeko aukera emango digu.\nInfusioa egiteko, irakiten ari den ura nahi dugun landareari gainera bota behar diogu eta gero beratzen utzi. Lehortuta dauden belarrak erabili behar dira, urik ezean printzipioak kontzentratuago egongo baitira. Infusioak estaltzea komeni izaten da, printzipio sendagarriak ez lurruntzeko; gainera, lurrunean kontzentratzen direnak kondentsatzea lortuko dugu eta horrela, infusioan berrerantsi egingo dira. Hori egin ondoren, iragaztea baino ez zaigu geratzen. On egin!\nEnborretan dauden printzipioak eskuratzea zaila gertatzen denean edota soluziora pasatzeko denbora luzean beroa behar dutenean, egosketa erabiltzen da. Kasu hauetan landarearen zatiak (sustraiak, azalak, fruituak eta hosto gogorrak) uretan jarri eta denbora batez irakiten edukiko ditugu. Hoztu eta gero, iragazi baino lehen, lortutako soluzioa dekantatzen utziko dugu. Metodo hau erabiltzeak lurruntzen diren printzipio aktiboak galtzea ekarriko du eta lortutako egoskian ez dira sekula landarean zeuden printzipio guztiak agertuko. Izan ere, egosketa eraldaketa-prozesu bortitza da eta ondorioz, belarraren konposatu batzuk galdu edo eraldatu egin daitezke. Beraz, lortu nahi dugunaren arabera, metodo hau edo lehenago aipatutako metodo leunagoa erabiliko dugu. Bestalde, autore batzuek diotenez, landarearen zatiak irakiten jarri baino lehen beratzen jarriz gero, atal horiek bigundu egingo dira eta printzipioak eskuratzea errazagoa izango omen da.\nAzeribuztanaren (Equisetum telmateia) egosketa konjuntibitisaren kontra erabiliko dugu eta uztaroaren sustraiena (Rumex acetosella) hepatitisari aurre egin behar zaionean. Ilea galtzen ari zarela ikusten duzunean, irakurle, urkiaren (Betula pendula) egoskiarekin burua garbi dezakezu eta zauriak ondo ixteko, azkenik, urkiaren azal eta hostoekin egindakoa erabili.


Web diseinua Gasteizen • ETEeKIN by Oreka I.T.\nZer da ETEeKIN?\nZure ETE-ak behar dituen marketing digitaleko zerbitzu guztiak integratu ditugu. Ez da webgune bat eraikitzea soilik, baizik eta bestelako komunikazio estrategiak bideratzea ere. Zure beharretara eta baliabidetara moldatzen gara, bai denbora zein esparru ekonomikoan.\nZure adinera egindako webguneak\nWeb Optimization (WOP)\nZure webgunean hobekuntzaren bat egin behar baduzu hau da zure aukera. Erabiltzailearen esperientzia hobetu, mugikorretara moldatu edo errendimendua hobetu, adibidez. Zure eguneko webgunetik abiatuta, ahal diren hobekuntzak egiten dizkiogu gune erakargarriagoa egiteko.\nLanding Pages · Microsites\nWebgune korporatiboa lortzeko biderik errazena eta azkarrena. Zure erakuslehioa orrialde bakar batean. Baita izan daiteke webgune handiago baten proiektuaren abiapuntu bat ere.\nWebgune osoa (edo orri anitzekoa)\nWebgune oso bat, behar dituzun funtzionalitate eta atal guztiekin. CMS-tan oinarrituta edo hutsetik garatuta. Edukia eguneratzeko orduan guztiz autonomoa izateko formakuntza ematen dizugu.\nInternet bidezko salmenta egiteko ordua heldu zaizu? Zure denda elektronikoa garatzen dugu, eta irakasten dizugu eguneroko kudeaketa egitera. Uste duzun baino errazagoa da!\nWeb analisia eta monitorizazioa\nZure webgunean gertatzen dena jakin ezazu\nZure webgunea bisitarien, hau da, bezero potentzialen, inguruko datu iturri paregabea da. Aprobetxa ezazu eman dezakeen informazioa zure audientzia ezagutzeko, hazten edota urritzen den jakiteko, zure helburuak betetzen dituen edo ez, etab.\nGehiegizko informazioa informazio eza bezain txarra denez, txosten pertsonalizatuak egiten ditugu bakarrik zuk behar duzun informazioarekin.\nZure neurrira eginda\nHobe ezazu zure irudia bilatzailetan\nBasic Plan (SEO on-page)\nGaur egun bilatzailetan egiten diren kontsultak dira webgune batera heltzeko bide nagusia. Praktika asko egin ahal dira bilatzailetan hobeto agertzeko . Zure enpresarentzat egokia den SEO estrategiak garatzen ditugu.\nAdvanced Plan (SEO off-page)\nZure webguneak bilatzailetan eskaintzen duen irudia landu baduzu, baina gehiago behar baduzu, hau da zure aukera. Oraindik zure webgunean egin daitezkeen hobekuntza asko egon daitezke. SEO lokalari buruz entzun duzu? Google My Business-i buruz? Saltokientzat oso garrantzitsua da… Baita kudeatu dezakegu zure bloga, denbora aurreztuz.\nSEO estrategia bat garatzera laguntzen dizugu 100% 100%\nSocial Media Zerbitzuak\nSare Sozialak benetan kontrola itzazu\nProfilen sorrera eta optimizazioa\nEdonork sortu dezake sare sozialeko profil bat baina hobe hasieratik egoki landuta badago. Ba al dakizu zein plataformetan egon nahi zara? Sare sozial guztiak ez dira edozein enpresararako egokiak…\nSocial Media zerbitzu osoa. Utzi zure enpresako sare sozialak gure esku. SMO (Social Media Optimization)-an lan egingo dugu, ikusleek sare sozialen edukien artean aurkitu behar zaituztelako.\nKanpainak sor itzazu, oso erraza da eta\nErreminten konfigurazio eta formakuntza\nZure e-mail marketing ekintzak aurrera eramateko tresnak habian jartzen ditugu, baita kanpainen sorrera eta jarraipena eman ere.\nWebgunea zure negozioaren erakuslehioa bada, zergatik ez aprobetxatu bezero berriak lortzeko? E-mail marketing erremintak zure webgunera konektatzen ditugu helbide eta datu gehiago izan ditzazun.\nBerrikuntza totala 100% 100%\nFuntzionalitate gehigarriak 100% 100%\nZure marka izaera landu beharreko oinarria da\nIzaera korporatiboaren diseinua edo aldaketa\nHasierakoa, hasierakoa da. Marka izen berri baten garapenetik edozein errekurtso grafikoen garapenera, izaera korporatiboarekiko behar duzun guztiarekin laguntzen dizugu.\nIzaera Korporatiboko Gidaliburua\nGuztiz pertsonalizatuta egindako izaera korporatiboko gidaliburua esleitzen dizugu. Logotipoen bertsio onartutak, kolore korporatiboak, etab. Zure enpresako kide orok jakin behar duena marka era egoki batean kudeatzeko.\nZure izaera korporatibora egokitutako edozein dokumentuen diseinua eta inprimatzea. Eskutitzak, sinadurak, tarjetak, etab.\nDomeinuak eta ziurtagiriak\nBehar dituzun domeinuen erosketa eta kudeaketa egin dezakegu.\nES · COM · EUS · edo nahi duzuna.\n.eus banatzaile ofiziala\nNabigatzaileek zure webgunea ez blokeatzeko SSL ziurtagiriaren erosketa eta instalazioa egiten dugu. Gainera, zure posizionamendua hobetzen du!\nIkas ezazu hazteko\nZuretzat edo zure langilentzat egindako formakuntza eskaintzen dizugu. Azaldu dizugun zerbitzuren batean guztiz autonomoa izan nahi bazara, laguntzen dizugu eguneroko kudeaketa eramaten.\nZure neurrira egindako zerbitzua\nZure neurrira egindako plan berezia egingo dizugu\nTestu hauek eguneratzen gaude.\nIT Sistemak eta Sareak\nDiseinu grafikoa /web\nCookie-ak erabiltzen ditugu erabiltzaileari gure webgunean esperientziarik onena ematen diogula ziurtatzeko. "onartu" sakatuta, cookie guztiak onartuko ditu. Nahi baduzu, onartu beharreko cookie-ak konfiguratu ditzakezu.. Gehiago irakurri\n"Webgune honek cookie-ak erabiltzen ditu bere esperientzia hobetzeko, webgunean nabigatzen duen bitartean. Cookie horietatik kanpo, beharrezkoa denaren arabera sailkatzen diren cookie-ak zure nabigatzailean biltegiratzen dira, funtsezkoak baitira webgunearen oinarrizko funtzionalitateen funtzionamendurako. Hirugarrenen cookie-ak ere erabiltzen ditugu, webgune hau nola erabiltzen den aztertzen eta ulertzen laguntzen digutenak. Cookie horiek zure nabigatzailean gordeko dira, zure baimenarekin bakarrik. Cookie-ak ez jasotzeko aukera ere baduzu. Baina cookie horietako batzuk borondatez baztertzeak eragina izan dezake haien nabigazio-esperientzian.


Aranaldek intsumisio jarrera hartu du, Espainiaratzea eragozteko | Euskal Herria | Berria\nAranaldek intsumisio jarrera hartu du, Espainiaratzea eragozteko\nFrantziako Polizia Jokin Aranalderen etxe inguruan izan da, baina BERRIAra bidalitako gutunean iragarri du bere jarrera. Kasazio Auzitegiak onartu egin zuen atzo Espainiak egindako euroagindu eskaera.\nAranalde, artxiboko argazkian. / Aitor Renteria\nBERRIAri helarazitako gutun baten bidez, Jokin Aranalde Euskal Iheslari Politikoen Kolektiboko mintzaideak jakinarazi du "auzi politikoa" egin diola Frantziako justiziak. "Egoera horren aitzinean, pertsonalitate instituzional, politiko, mugimendu sozial eta kultur esparruko hainbat pertsonalitatek, jarrera intsumitu eta desobediente batez erantzun beharra mahairatu dute, EIPKren bide orria jendarteratu eta herriak defenda dezan, bi estatuen gainetik, prozesu demokratikoa bururaino eramateko" dio Aranaldek gutunean.\nEIPKren bozeramaileetako bat izanik, berresten du azken deportatu eta iheslaria etxera ekartzeko engaiamendua. Pariseko Kasazio Auzitegiak asteazkenean onartu zuen Aranalderen aurkako euroagindu eskaria, eta gaur goizean Frantziako polizia zen Aranalderen etxe inguruetan, Irisarrin (Nafarroa Beherera). Hamar egun zituen Frantziako Poliziak Jokin Aranalde atxilotzeko, eta Kasazio Auzitegiaren erabakiaren biharamunean joan da haren bila. Aranaldek mobilizatzera deitu ditu eragileak "nahi eta behar dugun bakea lortze aldera".\nAranalde iheslari politikoen mintzakidetza taldeko kide da. 1946an sortu zen, Gaztelun (Gipuzkoa). Frantziako Poliziak 2013ko ekainaren 24an atxilotu zuen Heletan (Lapurdi), Miarritzen egindako Herria Dugu Arnas ekitalditik astebetera. Euskal Iheslari Politikoen Kolektiboak ekainaren 12an plazaratu zuen mintzaideen zerrenda, eta horretan ageri zen Aranalde.\n"Azken 50 urteotan Espainiak torturatu dituen 7.000 euskal herritarretatik bat nauzu" erran zion epaileari. Hiru aldiz atxilotu zutela Hegoaldean azaldu zion, eta torturatu zutela salatu zuen, eta beldurturik egin zuela ihes Iparraldera. Gisa berean, erran zion bizi arrunta egiten zuela Ipar Euskal Herrian, eta alaba bisitatzera joaten zela espetxera.\nEuroaginduaren prozedurari jarraikiz, Parisko Kasazio Auzitegiaren erabakiak ez du helegiterik onartzen. Amaia Errekarte defentsa abokatuak jakinarazi duenaren arabera, Paueko prokuradore nagusiak hamar eguneko epea du Aranalderen Espainiaratzeko. Auzitegiak erabakia helarazi die abokatuei baina hiru aste ditu horren oinarriak jakinarazteko.\nAranaldek BERRIAra bidalitako gutuna


Kultur Uheri egitasmoa berriz antolatu nahi dute - Deia\nKultur Uheri egitasmoa berriz antolatu nahi dute\nOndarroako Udalak herriko zein kanpotik etorritako kultur-adierazpenei toki egin nahi die udan, abuztuan zehar\ni. fradua / ondarroa 04.05.2021 | 01:09\nNahiz eta oraindik ez duten erabakirik hartu abuztu erdialdean ospatzen diren Andra Mari jaiei buruz –osasun egoerak baldintzatuko du, Ondarroako Udalak bai erakutsi duela Kultur Uheri ekimena bigarrengoz antolatzeko nahia. Aurtengoan, eta iazko arrakasta ikusita, kultur-adierazpenen jaialdia uztailaren 30ti abuztuaren 29ra luzatu nahi dute, herritik sortutako adierazpenei txokoa eskaintzeko, baina baita kanpotik etorritako sormen-lanei ere. Uda aldeko aisialdi esakintza handitzea dute jomuga nagusi, kulturari bere ekarpena ere eginez.\n"Herriko zein kanpoko sormen lanak Ondarroara ekartzea da asmoa. Herriko kultur taldeek maiatzaren 14ra arte aurkeztu di-tzakete udaleko kultura sailean ekimenean parte hartzeko beraiek sortutako kultur proposamenak", Ondarroko Udaleko arduradunek zehaztu duten moduan. Horretarako, eta Ondarroan jaiotako ekimenei tokia emateko, proposamenak kultura sailera bidali beharko dire, "jrosa@ondarrroa.eus posta elektronikora" zehazki. Proposamenean ahalik eta informazio gehien zehaztea eskatu dute: "aurrekontua, formatua, proposatutako lekua, iraupena, xehetasunak€ Zalantzaren bat daukatenek 946833669 telefonora deitu" dezaketela jakinarazi dute.\nIazkoari begiratuta, udal-arduradunen balorazio positiboa egin dute. Izan ere, 15 ekimen ezberdin antolatu ziren, tankera ezberdinetakoak. Beto ere, behar bezalako osasun neurriak beteta. Eta kasu askotan ekitaldiez gozatzeko aukera ematen zuten sarrerak agortu ziren. Asko, gainera, Ondarroan sortuak izan ziren. "Dantzartek dantza emanaldia eskaini zuen, Garazi Etxaburu dantzaria LaSalako beste kdie batekin aritu zen, Iñaki Marurik bakarrizketa saio baten parte hartu zuen eta Biren bikoteak eta Patxi Saizek kontzertuak eskaini zituzten, esaterako. Aurten ere ideia hori da, herriko talde edo norbanakoei Ondarroako plaza eskaintzea", diotenez. Izandako esperientzia positiboak ekarri du arutengoan ere jaialdia antolatzeko nahai, nahiz eta zenbat aldaketa ezar ditzakete, egitasmoa aberaste aldera.\nAritza Aristondo Natxiondo Ondarroako kultura zinegotziak adierazitakoaren arabera, "egoera zein den ikusirik eta Andra Mari jaien inguruan zelako ekintzak antolatu daitezkeen esaterik ez daukagunez, aurten ere Kultur Uheri ekimenaren alde egitea erabaki dugu. Iaz oso erantzun ona eduki zuen eta aurten ere ekimen hau berriz antolatzea erabaki dugu". Beraz, Andra Mari jaiak izango diren edo ez aurrerago erabakiko dute, udal-agintariek eskura dituzten osasun-indizeen arabera eta beste erakunde eta elkarterekin lankidetzan.\nPrintzipioz, eta nahiz eta oraindik denbora nahikoa dagoen kultur ekimena planifikatzeko, umeentzako ekitaldi gehiago egingo direla zehaztu dute, baita kirol arloko zerbait antolatu. Horice da oraindik jakinarazi duten aspektu bakarra. "Iaz domeketan umeentzako bereziki antolatutako ekimenak antolatu genituen, baina beharbada gazteei zuzendutako eskaintzan huts egin genuen. Aurten adin tarte horretara bideratutako eskaintza indartzen saiatuko gara", Aristondoren esanetan. Bestalde, iaz bezala, kirol saioren bat ere sartuko dugu Kultur Uheri egitarauan.\nOndarroako Anexuko lanak hasiko dituzte gaur.\nIluntasunetik argira atera den "herriko altxorra".\n15 ibilgailu kendu dituzte Ondarroako kaleetatik.


“Katapulta Tour Gipuzkoa” programak aurtengo deialdia zabaldu du | Nontzeberri\nHasiera/ESZENA/“Katapulta Tour Gipuzkoa” programak aurtengo deialdia zabaldu du\n“Katapulta Tour Gipuzkoa” programak aurtengo deialdia zabaldu du\nGipuzkoa Foru Aldundiaren Katapulta Tour Gipuzkoa programak deialdia egin du 2022an zehar Katapulta Tour Gipuzkoa 2022 zirkuituan egingo diren musikako eta formatu txikiko arte eszenikoetako emanaldietan parte hartuko duten artistak aukeratzeko.\nDeialdia musika eta arte eszenikoetako esparruetako artista profesional edo erdiprofesionalentzat zuzenduta dago, eta izen emateko epea zabalik izango da urtarrilaren 27ra arte.\nEkimenaren helburuak “musikaren eta arte eszenikoen arloetako Gipuzkoako talentuak balioan jartzea eta horiek bultzatzea, bereziki gazteak, eta Gipuzkoako ezenari dinamizazioan laguntzea, kluba eta antolatzaileei babesa ematen”.\nAukeratuko diren artistok hiru emanaldi egingo dituzte Gipuzkoako gune desberdinetan, eta saio bakoitzarengatik 400 euro hartuko dituzte.\nHurrengo esteka honetan izen-ematea eta informazio guztia duzue.


Ospatu behar al dituzte kristauek jaiak? | Bibliak irakasten duena\nARGITALPENAREN HIZKUNTZA Acholiera Afrikaans Aimara Albaniera Aleman Alemaniar zeinu hizkuntza Amharera Arabiera Armeniera Assamera Ateso Australiar zeinu hizkuntza Bambara Baoule Behe alemana Bembera Bengalera Bikolera Binea-Bissauko kreolera Birmaniera Bislama Boulou Bulgariar Cebuera Chin (Hakha) Chitonga (Malawi) Chokwe Cholera Chuukese Chuvashera Costarricar zeinu hizkuntza Dangmeera Daniera Drehu Efikera Ekuadortar zeinu hizkuntza Errumaniera Errusiar zeinu hizkuntza Errusiera Eslovakiera Esloveniera Espainiar zeinu hizkuntza Estoniera Euskara Eweera Faroeera Fijiera Filipinar zeinu hizkuntza Finlandiar zeinu hizkuntza Finlandiera Frantses zeinu hizkuntza Frantsesa Gaera Galesa Galiziera Garifunera Gaztelania Georgiera Greziera Groenlandiera Guaraniera Gujaratera Gun Guna Hausa Hebreera Hererera Hiligaynon Hindi Hiri Motu Hmong (Zuria) Hungariar zeinu hizkuntza Hungariera Iban Ibanagera Igboera Iloko Indonesiera Ingelesa Islandiera Isoko Italiera Japoniar zeinu hizkuntza Japoniera Jula Kabylera Kalenjin Kannadera Kaqchikelera Katalan Kazakhera Khmerera Kicheera Kikamba Kikaonde Kikongo Kikuyuera Kiluba Kimbundu Kinyaruanda Kirgizera Kiribatiera Kirundi Kisiera Kongo Konkaniera (Latindar) Korear zeinu hizkuntza Koreera Kreolera, Haitikoa Kreolera, Maurizikoa Kreolera, Seychelleakoa Krioera Kroaziera Kurmanji kurduera (Zirilikoa) Kwangali Kwanyama Lambera Laosera Letoniera Lhukonzo Lingalera Lituaniera Loziera Luganda Lugbarera Lundera Luoera Luvaleera Malayalamera Malaysiera Malgaxe Maltera Mamera Mapudungun Marathera Marshallera Maya Mazatec (Huautla) Mazedoniera Mendeera Mexikar zeinu hizkuntza Mingreliera Miskitoera Mixeera Mixtekera (Guerrero) Mizo Mongoliera Moore Motu Nahuatlera (Erdialdekoa) Nahuatlera (Guerrero) Nahuatlera (Huasteca) Nahuatlera (Puebla iparraldekoa) Ndauera Ndebeleera Ndebeleera (Zimbabwe) Ndonga Nederlandera Nepalera Ngabere Ngangela Niuera Norvegiera Nuer Nyaneka Nyungweera Nzema Oromoera Ossetiera Otetela Otomiera (Mezquital Harana) Palauera Pangasinanera Papiamento (Aruba) Papiamento (Curaçao) Paraguaitar zeinu hizkuntza Pediera Persiera Perutar zeinu hizkuntza Pidgina, Solomonekoa Poloniar zeinu hizkuntza Poloniera Ponapean Portugesa Portugesa (Portugal) Punjabera Qeqchiera Quechuera (Ancash) Quechuera (Ayacucho) Quechuera (Bolivia) Quechuera (Chimborazo) Quechuera (Cuzco) Rarotongan Rotuman Runyankore Rutoro Samoera Sangoera Saramaccan Serbiera Serbiera (Latindar) Shonera Sidamo Sinhala Sothoera (Lesotho) Sranantongo Suediera Swahili Swahili (Kongo) Swatiera Tagalo Tahitiera Tajikera Tamilera Tandroy Tankarana Tarascan Tatarera Teluguera Tetum Dili Thailandiera Tigrinyera Tivera Tlapanec Tojolabalera Tok Pisin Tongera Tongera Totonakera Tshiluba Tshwa Tsongera Tswanera Tumbukera Turkiera Turkmeniera Turkmeniera (Zirilikoa) Tuvaluera Tuvera Twi Txekiera Txewera Txiletar zeinu hizkuntza Txinera mandarinera (sinplifikatua) Txinera mandarinera (tradizionala) Tzeltalera Tzotzilera Uighurera (Arabiera) Uighurera (Zirilikoa) Ukrainera Umbundu Urdu Uzbekera Valentziera Vendera Venezuelar zeinu hizkuntza Vezo Vietnamera Wallisian Waray-Waray Wayuunaiki Wolaita Wolofera Xhosera Yaoera Yapese Yorubera Zande Zapotekera (Isthmus) Zapotekera (Lachiguiri) Zimbabwetar zeinu hizkuntza Zuluera kurmanji Kurduera (Kaukasoa)\nOspatu behar al ditugu jaiak?\nGAUR egun munduan zehar ospatzen diren erlijio- eta herri-jai askoren jatorria ez dago Biblian oinarrituta. Zein da, beraz, beraien jatorria? Kontsulta-liburuak aztertuz gero, gure eskualdean ospatzen diren jaien jatorriari buruz azaltzen dutena oso interesgarria dela ikusiko duzu. Azter ditzagun adibide batzuk.\nAste Santua. Nahiz eta jai honetan Jesusen heriotza eta piztuera ospatzen dela uste izan, berarekin lotura duten ohitura askok ez dute kristau-jatorririk. Las Grandes Religiones Ilustradas kontsulta-liburuak kristautasunaren aurretik babiloniarrek honakoa egiten zutela azaltzen du: «Beraien irudi sakratuei arreta berezia ematen zieten [...]. Irudiei janzkera garestiak ipintzen zizkieten eta lepoko, eskumuturreko eta eraztunez apaintzen zituzten; luxu handiko ohetan jarri eta prozesioetan ateratzen zituzten».\nUrteberri eguneko ospakizuna. Urteberriko ospakizunen ohiturak eta eguna toki batetik bestera aldatu egiten dira. Ospakizun honen jatorriari buruz The World Book Encyclopediak honakoa dio: «Julio Zesar agintari erromatarrak Urteberri eguna K.a. 46. urteko urtarrilaren 1ean ezarri zuen. Erromatarrek Janori, ateen eta hasieren jainkoari ohore emateko ezarri zuten egun hau. Urtarril hilabeteak [Ianuarius, latinez] Jano jainkoarengatik jaso zuen bere izena. Jainko honek bi aurpegi zituen, bata aurrera begira eta bestea atzera». Hortaz, Urteberri eguneko ospakizunak ez du jatorri kristaua.\nSantu Guztien Eguna eta «Halloween». Liburu batek honakoa dio: «Santu guztien egunak sinesmen eta ohitura desberdinekin lotura dauka. Hilobiak txukuntzea, hauek loreekin apaintzea eta hildakoen arimak atseden hartu dezaten kandelak piztea ohiko bihurtu da» (Britannica Hungarica). Liburu honek, Santu guztien egunaren aurreko gauean, urriaren 31n Halloween izena eman zaion jaia herrialde askotan ospatzen dela adierazten du. Jai honetako irudi aski ezaguna eskuz itxura beldurgarria ematen zaion kalabaza da, jack-o’-lantern izenekoa. Izan ere, jai hau zelten ohituretan oinarrituta dago eta jainko pagano bati ohore emateko ospatzen zen.\nBeste ospakizun batzuk. Ezinezkoa da munduan zehar ospatzen diren jai guztiak aztertzea. Hala ere, gizakiak edo giza erakundeak goraipatzen dituzten ospakizunak ez ditu Jehobak onartzen (Jeremias 17:5-7; Eginak 10:25, 26). Kontuan izan, beraz, erlijio-jaiek Jainkoaren onespena duten ala ez jakiteko gakoa, beraien jatorrian dagoela (Isaias 52:11; Apokalipsia 18:4). Bestalde, nola jakin dezakezu Jainkoaren ikuspuntua zein den erlijio-jaiak ez diren jaiei buruz? Liburu honetako 16. kapituluan aipatutako biblia-printzipioek lagunduko dizute honetan.


NoticiasAlbisteak - Baztango Udala / Ayuntamiento de Baztan\nEuskaraz irakurtzea bultzatu nahi du LIBURU-KLIKA izeneko kanpaina berri honek. Eskualdeko euskara zerbitzuek antolatu dute eta eta udan izanen da martxan, uztailaren 1etik abuztuaren 31ra bitartean. Liburu bat irakurri eta ondotik haren inguruko aipua edo iritzia elkarbanatu sare sozialetan edo euskara zerbitzura bidaliz. Hori egiten duten herritarrek euskarazko liburuak erosteko opari txartela jasoko dute, eta irakurri gehiago\nJoan den urteko geldialdiaren ondotik, aurten UDAKO JOSTALDIA izanen da Baztanen! Baztango Udalak antolatuta, ohi bezala, abuztuan izanen dira. Aurten 2tik 27ra, goizeko 10:00etatik 13:00etara, eta 3tik 12 urte bitarteko neska-mutikoei eskainitakoa da. IZENA EMATEKO ARGIBIDEAK: Epea: ekainaren 4tik 11ra artio (ortziralean irekiko da). Epea luzaezina da, beraz ongi gorde datak! Honako helbideetan: https://labur.eus/UdakoJostaldiaBaztan edo www.dindaia.eus irakurri gehiago\nALOKAIRU PUBLIKOAREN BEHARRAREN INGURUKO INKESTA\nAPARKALEKU TURISTIKOAK IZENDATU ETA ERREGULATZEKO UDAL ORDENANTZA\nBANDO.AURRETIAZKO KOLTSULTA PUBLIKOA\nEUSKARAZ KILIKA: Aisialdirako online eskaintza berria\nEzagutzen al duzu EUSKARAZ KILIKA egitasmoa? Aisialdian euskaraz aritzeko onlineko ekintza da. NORENTZAT: D ereduko 8-12 urte bitarteko haurrei zuzenduta dago, eta eremu eta herri desberdinetako haurrak -sarean bada ere- elkartzeko aukera ematen du. NOLA: Begiraleak taldean jolas desberdinak proposatuko ditu, eta taldeka erronkei erantzungo diete. HELBURUAK: Egitasmo honen helburuak honakoak dira: – Haurrak euskaraz irakurri gehiago\n14-18 urte arteko gazteei eskainia da, eta ekainaren 28tik uztailaren 4ra izanen da udalerri euskaldunetako gazteendako topaketa. Zumaiatik abiatu eta Leketion bukatuko da, eta izena emateko epea martxoaren 31 arte da. Informazio gehiago hemen Bertzalde, udaleku hauetan aritzeko sukaldari eta begiraleak behar dituzte. Zuk ere parte hartu nahiko bazenu eman izena! Hona hemen begiraleen deialdia


Lege oharra - Baztan - Valle de Baztan\nLege-ohar honek ALKAXURI, S.L.(aurrerantzean, ALKAXURI) titularra den www.valledebaztan.com webgunearen erabilera arautzen du.\nALKAXURIren webgunean nabigatzeak haren erabiltzaile-izaera esleitzen dio, eta legezko abisu honetan argitaratutako baldintza guzti-guztiak erabat eta erreserbarik gabe onartzea dakar. Halaber, ohartarazten du baldintza horiek aldatu ahal izango dituela ALKAXURIk aldez aurretik jakinarazi gabe, eta, kasu horretan, argitaratu eta jakinarazi egingo dela ahalik eta lasterren.\nGainera, erabiltzaileak webgunearen erabilera zuzena egin beharko du, legeekin, fede onarekin, ordena publikoarekin, trafikoaren erabilerekin eta lege-ohar honekin bat etorriz, eta betebehar hori ez betetzearen ondorioz sor daitekeen edozein kalte-galeraren erantzule izango da ALKAXURIren edo hirugarrenen aurrean.\nBaimendutakoa ez den beste edozein erabilera debekatuta dago, eta ALKAXURIk sarbidea eta erabilera ukatu edo kendu ahal izango ditu edozein unetan.\nALKAXURIk, Informazioaren Gizartearen Zerbitzuei eta Merkataritza Elektronikoari buruzko uztailaren 11ko 34/2002 Legea betez, honako hau jakinarazten dizu:\nIzen komertziala hau da: ALKAXURI\nErabiltzaileen eta ALKAXURI enpresaren arteko jakinarazpen eta komunikazio guztiak eraginkortzat joko dira, ondorio guztietarako, aurrez zehaztutako edozein bitartekoren bidez egiten direnean, telefonoa izan ezik.\nALKAXURIn, Web Gune honen bidez (www.valledebaztan.com) enpresari buruzko datu interesgarriak ematen dira, bai eta bere jarduerarekin lotutako informazioa, albisteak edo web zerbitzuak ere. Informazio hori argitaratu zen unean indarrean zegoena da, 2020ko uztailaren 15ean.\nALKAXURIk arreta berezia jartzen du webguneko informazioa zehatza eta doia izan dadin, aldizka eguneratuz eta akatsak antzemandakoan zuzenduz. Hala ere, ALKAXURIk ezin du bermatu informazioa eguneratuta dagoenik eta une oro akatsik ez dagoela.\nWebgunea eta bere zerbitzuak sarrera librekoak eta doakoak dira. Hala ere, ALKAXURIk bere webgunean eskainitako zerbitzuetako batzuk erabiltzeko baldintza gisa jar dezake aldez aurretik dagokion inprimakia betetzea.\nErabiltzaileak bermatzen du ALKAXURIri jakinarazten dizkion datu guztien benetakotasuna eta gaurkotasuna, eta bera izango da egiten dituen adierazpen faltsu edo zehaztugabeen erantzule bakarra.\nErabiltzaileak berariaz hitz ematen du ALKAXURIko edukiak eta zerbitzuak egoki erabiliko dituela eta ez dituela erabiliko, besteak beste:\nSarean birus informatikoak sartzea edo ALKAXURIko edo beste pertsona batzuen dokumentu elektronikoetan, datuetan edo sistema fisiko eta logikoetan akatsak edo kalteak eragin, hondatu, eten edo eragin ditzaketen jarduketak egitea; baita beste erabiltzaile batzuei webgunera eta haien zerbitzuetara sartzea oztopatzea ere, ALKAXURIk zerbitzu ematen dien baliabide informatikoak masiboki kontsumituz.\nBeste erabiltzaile batzuen posta elektronikoko kontuetara edo ALKAXURIko edo hirugarrenen sistema informatikoetako eremu mugatuetara sartzen saiatzea eta, hala badagokio, informazioa ateratzea.\nJabetza intelektualaren edo industrialaren eskubideak urratzea, eta ALKAXURIren edo hirugarrenen informazioaren konfidentzialtasuna urratzea.\nALKAXURIitularra da, eta dagokion lizentzia du, www.eskiz.eus webgunearen jabetza intelektual eta industrialaren ustiapen-eskubideen gainean. Web guneko eduki guztiak, diseinu grafikoa, iturburu-kodea, logoak, testuak, grafikoak, ilustrazioak, argazkiak eta bertan agertzen diren gainerako elementuak barne, kontrakoa adierazi ezean, ALKAXURIren titulartasun esklusiboa dira. Erabiltzailearen sarbideak eta nabigazioak ez du inola ere esan nahi ALKAXURIk bere webgunearekin eta bertan eskaintzen diren zerbitzuekin zerikusia duen beste edozein eskubideri uko egiten dionik, eskualdatzen duenik, lizentziarik edo lagapen partzialik edo osorik ematen duenik. Ondorioz, ezin da ezabatu, saihestu edo manipulatu egile-eskubideen abisua (“copyright”) eta ALKAXURIren edo haren titularren eskubideak identifikatzeko edukietan sartutako beste edozein datu, ez eta babesteko gailu teknikoak, aztarna digitalak edo edukietan sar daitekeen edozein informazio- eta/edo identifikazio-mekanismo ere. Era berean, debekatuta dago www.valledebaztan.com-en jasotako eduki guztiak edo batzuk aldatzea, kopiatzea, berrerabiltzea, ustiatzea, erreproduzitzea, publikoki komunikatzea, bigarren edo ondorengo argitalpenak egitea, fitxategiak kargatzea, postaz bidaltzea, transmititzea, erabiltzea, tratatzea edo edozein modutan banatzea helburu publiko edo komertzialetarako, baldin eta ez badago ALKAXURIren berariazko eta idatzizko baimenik.\nWebguneko eduki guztiak, hala nola testuak, argazkiak, grafikoak, irudiak, ikonoak, teknologia, softwarea, diseinu grafikoa eta iturburu-kodeak, ALKAXURIren jabetzakoak dira, eta erabiltzaileari ezin zaio horien gaineko ustiapen-eskubiderik laga, webgunea behar bezala erabiltzeko behar-beharrezkoa denaz gain.\nEra berean, webgunean agertzen diren marka, izen komertzial edo edozein motatako zeinu bereizgarri guztiak ALKAXURIren jabetzakoak dira, eta ezin da ulertu horiek erabiltzeak edo sartzeak erabiltzaileari inolako eskubiderik ematen dionik.\nHiperesteka bat ezartzeak ez du esan nahi, inola ere, ALKAXURIren eta ezartzen den webgunearen jabearen artean harremanik dagoenik, ezta ALKAXURIk haren edukiak edo zerbitzuak onartzen dituenik ere.\nALKAXURIk ez du bere gain hartzen webgune honetan eskuragarri jarritako materialei erabiltzaile bakoitzak ematen dien erabileraren erantzukizunik, ezta material horietan oinarrituta egiten dituen jarduketen erantzukizunik ere.\nALKAXURIk ez die baimenik ematen 14 urtetik beherakoei beren datu pertsonalak emateko, dela zerbitzuak eskatzeko prestatutako web-formularioak betez, dela harremanetarako formularioak betez, dela mezu elektronikoak bidaliz.\nALKAXURIk kanpoan uzten du, ordenamendu juridikoak baimentzen duen arte, honako hauetatik eratorritako era guztietako kalte-galeren erantzukizun oro:\nWebgunearen erabilera desegokiaren ondorioz legeak, fede ona, ordena publikoa, trafikoaren erabilerak eta lege-ohar hau ez betetzea. Bereziki, eta adibide gisa, ALKAXURIk ez ditu bere gain hartzen jabetza intelektual eta industrialeko, enpresa-sekretuetako, ohorerako, norberaren eta familiaren intimitaterako eta norberaren irudirako eskubideak urratzen dituzten hirugarrenen jarduerak, ez eta lehia desleialaren eta legez kontrako publizitatearen arloko araudia urratzen dutenak ere.\nEra berean, ALKAXURIk uko egiten dio webgune honetatik kanpo dagoen eta gure webmasterrek zuzenean kudeatzen ez duen informazioari buruzko edozein erantzukizuni. Webgune honetan agertzen diren esteken funtzioa erabiltzaileari webgune honek eskaintzen dituen edukiak zabaltzeko aukera ematen duten beste iturri batzuen berri ematea da. ALKAXURIk ez du bermatzen eta ez du bere gain hartzen lotutako guneen funtzionamenduaren edo irisgarritasunaren gaineko erantzukizunik; ez du bisitarik iradokitzen, gonbidatzen edo gomendatzen, eta, beraz, ez da lortutako emaitzaren erantzule izango. ALKAXURIk ez du bere gain hartzen hirugarrenek hiperestekak ezartzeko ardura.\nEdozein erabiltzailek edo hirugarrenek uste badu edozein edukiren erabilera eta/edo webguneko edozein jarduera egitea zilegi ez dela adierazten duten gertaerak edo inguruabarrak daudela, jakinarazpen bat bidali beharko dio ALKAXURIri, behar bezala identifikatuta eta ustezko arau-hausteak zehaztuta.\nBere aldetik informazioa lortu behar dugunean, borondatez berariaz emateko eskatuko diogu beti. Webguneko edo beste bide batzuetako datuak biltzeko formularioen bidez bildutako datuak datu pertsonalen tratamendu batean sartuko dira, eta ALKAXURI, S.L. (aurrerantzean: ALKAXURI) arduraduna izango da.\nALKAXURIk ez ditu datuak hirugarrenekin lagako, ezta partekatuko ere, haien berariazko baimenik gabe.\nEra berean, ALKAXURIk ezabatu edo zuzendu egingo ditu datuak, zehaztugabeak, osatugabeak direnean edo beren xederako beharrezkoak edo egokiak izateari utzi diotenean, Datu Pertsonalak Babesteari buruzko EBko 2016/679 DBEOan aurreikusitakoarekin bat etorriz.\nErabiltzaileak bere datuak eskuratzeko, zuzentzeko, ezabatzeko, mugatzeko, ezeztatzeko, aurka egiteko eta transferitzeko eskubideak baliatu ahal izango ditu, horretarako “ArSol Eskubideak erabiltzea” izeneko inprimakia erabiliz, www.valledebaztan.comwebgunean.\nALKAXURIk hartutako segurtasun-neurriak eskatutakoak dira, DBEOren 32. artikuluan ezarritakoaren arabera. Ildo horretan, ALKAXURIk, kontuan hartuta teknikaren egoera, aplikazio-kostuak eta tratamenduaren izaera, irismena, testuingurua eta helburuak, eta pertsona fisikoen eskubide eta askatasunetarako probabilitate- eta larritasun-arrisku aldakorrak, neurri tekniko eta antolamendu-neurri egokiak ditu, dagoen arriskuari dagokion segurtasun-maila bermatzeko.\nNolanahi ere, ALKAXURIk mekanismo nahikoak ditu honako hauetarako:\nALKAXURIk 2016/679 EBko DBEOn eta 3/2018 Datuak Babesteko Lege Organikoan eskatzen diren segurtasun-mailak eta aplikatu beharreko gainerako arauak hartzen ditu. Hala ere, ezin du bermatu sistemen erabateko bortxaezintasuna, eta, beraz, ez du bere gain hartzen hirugarrenek sistema informatikoetan, dokumentu elektronikoetan edo erabiltzaileen fitxategietan sor ditzaketen aldaketek eragindako kalte-galeren erantzukizunik.\nGure webgunetik irtetea erabakitzen baduzu gure erakundekoak ez diren webguneetarako esteken bidez (ALKAXURI), ez zara arduratuko webgune horien pribatutasun-politikez, ez eta horiek erabiltzailearen ordenagailuan gorde ditzaketen cookie-ez ere.


Irekia Eusko Jaurlaritza - Gobierno Vasco :: EHAA xedapena 201702913\nGaiak: PROZEDURA ADMINISTRATIBOA; BABES OFIZIALEKO ETXEBIZITZAK; ESLEIPENA; DONOSTIA\nHurrenkenaren zenbakia: 201702913\n1.– Etxebizitza, Herri Lan eta Garraioetako sailburuaren 2012ko urriaren 15eko Aginduak –Etxebizitza-eskatzaileen erregistroari eta babes ofizialeko etxebizitzak nahiz araubide autonomikoko zuzkidura-bizitokiak esleitzeko prozedurei buruzkoa– babes ofizialeko etxebizitzak esleitzeko prozedura arautzen du. Babes publikoko etxebizitzen erregimenari eta etxebizitzaren eta lurzoruaren inguruko finantza-neurriei buruzko 2008ko martxoaren 4ko 39/2008 Dekretuaren 12. artikuluan jasotzen da hori.\n2.– Gipuzkoako Etxebizitzako lurralde-ordezkariaren 2016ko irailaren 13ko Ebazpenaren bidez, babes ofizialeko behin-behineko kalifikazioa eskuratu du Donostiako udalerriko Txomin Eneako babes ofizialeko 130 etxebizitzaren sustapenak. Sustapen hau Euskadiko Etxebizitza eta Lurra SA (Visesa) baltzu publikoak sustatzen du, eta, EB3-0479/16-LC-000 da horren espediente zenbakia. Etxebizitza horietako sei, bi logelakoak, 71,63 m² eta 84,33 m² bitarteko azalerak dituztenak, mugikortasun urri iraunkorra duten elbarriei egokituta daude. Gainerako 124 etxebizitzetatik, 36 bi logelakoak dira eta 55,97 m² eta 69,56 m² bitarteko azalerak dituzte, eta 88 hiru logelakoak dira eta 72,73 m² eta 90 m² bitarteko azalerak dituzte. Etxebizitzak lagatzeko araubidea azalera-eskubidea izango da.\n1.– Ingurumen, Lurralde Plangintza eta Etxebizitza sailburuari dagokio agindu hau ematea, Etxebizitza, Herri Lan eta Garraioetako sailburuaren 2012ko urriaren 15eko Aginduaren 29. artikuluan xedatutakoaren arabera –etxebizitza-eskatzaileen erregistroari eta babes ofizialeko etxebizitzak nahiz araubide autonomikoko zuzkidura-bizitokiak esleitzeko prozedurei buruzko agindua–.\n2.– Babes publikoko etxebizitzen erregimenari eta etxebizitzaren eta lurzoruaren inguruko finantza-neurriei buruzko 2008ko martxoaren 4ko 39/2008 Dekretuaren 18. artikuluan jasotzen denaren arabera, lehen eskualdatzeko babes ofizialeko etxebizitzak eskuratu behar direnean, bizikidetza-unitatea osatzen duen titularretako bat gutxienez Euskal Autonomia Erkidegoan erroldatuta egongo da, eta kasuan kasuko araudiak ezarritako gutxieneko antzinatasuna izan.\n3.– Babes ofizialeko etxebizitza eskuratzeko eskatuko diren urteko diru-sarrera haztatuen mugak ezarrita daude Etxebizitza, Herri Lan eta Garraioetako sailburuaren 2011ko irailaren 14ko Aginduan.\n4.– 39/2008 Dekretuaren 22. artikuluan jasotzen denaren arabera, diru-sarrerei dagokienez kontuan hartu beharreko epealdia hau izango da: zergaren aitorpena egiteko epea amaitu ondoren, esleipen-prozedurari hasiera emateko aginduaren argitalpen-dataren aurreko azken zergaldia.\n5.– Arestian aipaturiko 2012ko urriaren 15eko Aginduak ezartzen du ezen pertsonek edo bizikidetza-unitateek, babes ofizialeko etxebizitzen esleipen-prozeduretan parte hartzeko, Etxebizitza Babestuen eta Zuzkidura Bizitokien Eskatzaileen Erregistroan inskribatuta egon beharko dutela. Baldintza hau betetzen dela ulertzen da agindu hau argitaratzen den datan Etxebiden erosketako eskatzaile moduan alta emanda badaude. Baldintza hori betez gero, Etxebizitza Eskatzaileen Erregistroan inskribatzeko eskaeran adierazitako udalerrietan zein horien eremu funtzionaletan egindako esleitze-prozeduretan parte hartu ahal izango dute, hori eragozten duen arau- edo hitzarmen-xedapenik ezean.\n6.– Agindu horretan hau ere esaten da: prozeduran sartzea borondatezkoa izango dela, eta hasiera-aginduan zehaztutako epean eta bitartekoaren bidez egin beharko dela.\n7.– Esleitzeko modua egoera ezberdinen araberakoa izango da: prozeduran sartutako eskatzaile kopurua sustapeneko etxebizitza kopurua baino handiagoa bada, esleipena notarioaren aurreko zozketa publiko baten bidez egingo da, 2012ko urriaren 15eko 31. eta 41. bitarteko artikuluetan jasotzen den prozeduraren arabera. Aldiz, etxebizitza kopurua eskatzaileena baino handiagoa bada, Etxebizitzako Lurralde Ordezkaritzak notarioaren aurrean ordenatuko ditu etxebizitza-eskaerak, eta etxebizitzak 42. eta 44. bitarteko artikuluetan jasotzen den prozeduraren arabera esleituko dira.\n8.– Ekainaren 18ko 3/2015 Etxebizitzaren Legearen 62.2 artikuluan gainokupazioari buruz jasotakoa kontuan hartuta, prozedura honetan sei kide baino gehiagoko bizikidetza-unitateek ezingo dute parte hartu.\nLehenengoa.– Donostiako udalerriko babes ofizialeko 130 etxebizitzen esleipenari hasiera ematea; udalerri hori Donostiako eskualdeko egituran dago.\nHirugarrena.– Esleipen-prozeduran pertsona edo bizikidetza unitate hauek parte hartu ahal izango dute: agindu hau Euskal Herriko Agintaritzaren Aldizkarian argitaratzen den datan Etxebizitza Babestuen eta Zuzkidura Bizitokien Eskatzaileen Erregistroan altan egon eta erosketa eskatzen dutenek, betiere, bertan jasotako baldintzak betetzen badituzte.\nLaugarrena.– Izena emateko eskaeran aukeratutako udalerrietako bat Donostiako eskualdeko egiturako udalerrietako bat (Andoain, Astigarraga, Donostia, Errenteria, Hernani, Hondarribia, Irun, Lasarte-Oria, Oiartzun, Pasaia, Urnieta eta Usurbil) izan beharko da.\nBosgarrena.– Etxebizitzaren titular izango diren pertsonetako batek Euskal Autonomia Erkidegoko udalerri batean urtebeteko antzinatasunez erroldatuta egon dela egiaztatu beharko du, agindu hau argitaratzen den datan.\nSeigarrena.– 2015. urteko zergaldiko diru-sarrera haztatuak 9.000 euro baino txikiagoak ez direla eta 39.000 euro baino handiagoak ez direla egiaztatzea eskatzen da. Mugikortasun murriztua duten desgaituak edo desgaitu psikikoek nahikoa dute 3.000 euroko gutxieneko diru-sarrerak egiaztatzea. Genero-indarkeriaren biktima direnek ez dute gutxieneko diru-sarrerarik egiaztatu beharko.\nZazpigarrena.– 6 kide edo gehiagoko bizikidetza-unitateek ezingo dute esleipen-prozedura honetan parte hartu.\nZortzigarrena.– Esleipen-prozeduran parte hartu ahal izango dute agindu hau Euskal Herriko Agintaritzaren Aldizkarian argitaratzen den datan agindu honetan eta aplikatu beharreko arauetan aurreikusten diren baldintzak betetzen dituzten pertsonek eta unitateek, Etxebizitza Eskatzaileen Erregistroan erosketa-erregimenean inskribatuta badaude. Aipatutako baldintzak betetzen dituzten pertsonek edo bizikidetza-unitateek sustapen honetako esleipen-prozeduran parte hartu nahi badute, 2017ko ekainaren 19a eta uztailaren 3a bitartean (biak barne) behar den inprimakia aurkeztu beharko dute:\nBederatzigarrena.– Sustapeneko etxebizitzetatik 6, 71,63 m² eta 84,33 m² bitarteko azalerak dituztenak, mugikortasun mugatu iraunkorra duten pertsonei egokituta daude, etxebizitzak bi logelakoak dira. Etxebizitza horiek, mugikortasun mugatu iraunkorra duen pertsona bat dagoen bizikidetza-unitateen artean esleituko dira.\nEtxebizitza horiek ordena honetan esleituko dira: lehenik eta behin, egokitutako etxebizitzak gurpil-aulkian dauden pertsonei esleituko zaizkie, gero bi makulu nahitaez behar dituzten pertsonei eta, azkenik, 1971/1999 Errege Dekretuaren 3. eranskinaren D) eta H) bitarteko letrei lotuta 7 puntu edo gehiago dituztenei.\nHarmargarrena.– Egokitu gabeko 124 etxebizitzetatik 36 bi logelakoak dira eta 55,97 m² eta 69,56 m² bitarteko azalerak dituzte, eta 88 hiru logelakoak dira eta 72,73 m² eta 90 m² bitarteko azalerak dituzte. Ekainaren 18ko 3/2015 Etxebizitzaren Legearen 62.2 artikuluan gainokupazioari buruz jasotakoa kontuan hartuta esleituko dira etxebizitza horiek.\nHamaikagarrena.– Agindu hau argitaratu ondoren Etxebizitza Eskatzaileen Erregistroari jakinarazitako bizikidetza-unitateen aldaketak ez dira kontuan hartuko, egun hori baino lehen eman badira ere, indarrean dagoen araudiak ezartzen duen hau salbu: matrimonio bidez elkartuta edo Elkarketa Zibilen Erregistroan inskribatuta dauden pertsonek babes ofizialeko etxebizitza eskuratzekotan elkarrekin izan beharko duela.\nHamabigarrena.– Eskatzaileen kopurua sustapeneko etxebizitzen kopurua baino handiagoa denean, esleipena notarioaren aurreko zozketa bidez egingo da, 2012ko urriaren 15eko 31. eta 41. bitarteko artikuluetan jasotzen den prozeduraren arabera.\nEtxebizitza kopurua eskatzaileena baino handiagoa bada, Gipuzkoako Etxebizitzako Lurralde Ordezkaritzak notarioaren aurrean ordenatuko ditu etxebizitza-eskaerak, eta agindu horretako 42. eta 44. bitarteko artikuluetan jasotzen den prozeduraren arabera esleituko dira etxebizitzak.\nHamahirugarrena.– Onartutakoen eta baztertutakoen zerrendak, etxebizitza-esleipenak eta itxarote-zerrendak Eusko Jaurlaritzaren Herritarrentzako Zerbitzuaren (Zuzenean) iragarki-oholetan argitaratuko dira, baita Euskal Autonomia Erkidegoko Administrazio Publikoaren egoitza elektronikoaren iragarki-ohol elektronikoan ere (www.euskadi.eus > egoitza elektronikoa > iragarki taula).\nHamalaugarrena.– Agindu honen aurka aukerako berraztertzeko errekurtsoa aurkez dakioke hilabeteko epean, Ingurumen, Lurralde Plangintza eta Etxebizitzako sailburuari; edo bestela, administrazioarekiko auzi-errekurtsoa hasieratik, zuzenean, bi hileko epean, Euskal Autonomia Erkidegoko Auzitegi Nagusiko Administrazioarekiko Auzietarako Salan. Agindua Euskal Herriko Agintaritzaren Aldizkarian argitaratzen den egunaren biharamunean hasiko da errekurtso biak aurkezteko epea.


Muskizek bere Nekazaritza Azokaren XXXVII. edizioa izango du igandean ~ Blog de Petronor\nMuskizek bere Nekazaritza Azokaren XXXVII. edizioa izango du igandean\n13.9.19 Olaia Saralegi No hay comentarios\nDatorren igande honetan, irailak 15, Muskizek bere Nekazaritza Azokaren XXXVII. edizioa izango du. Bizkaiko Nekazaritza produktuak, Txakolin Sari Nagusia, zaldi lehiaketa eta bertako abereen erakusketa nabarmentzen dira azokaren programan.\nMuskizko Azokak 90 saltoki baino gehiago izango ditu. Bertan, gazta, frutak, barazkiak, eztia, hestebeteak, arrautzak, gozogintza, txakolina, loreak, produktu ekologikoak, kontserbak eta nekazaritzako makinak ere aurkitu ahalko dira. Abeltzainek zaldi eta behi arraza desberdinak ekarriko dituzte, bai eta hainbat ardi eta ahuntz mota ere. Horretaz gain, Fernández Terreros harategiak txekor bat erreko du.\nGuztira, 10 gazta saltoki izango dira, non bisitariek Idiazabal gaztak eta beste mota batekoak dastatu ahal izango dituzte. Ildo beretik, okintzak eta pastelgintzak izango dute aurten ordezkaritzarik handiena Muskizko Azokan. Hala ere, Txakolin upeltegiek bereganatuko dute arretarik handiena, Txakolin Sari Nagusia ospatu egingo baita, zuria, beltza eta oilar-begia modalitateetan. 10 txakolin ekoizle bilduko dira, eta 20 txakolin motatik gora ekarriko dituzte, sagardoaz gain.\nBertako abere erakusketari dagokionez, 100 abelburu erakutsiko dira. Zaldi lehiaketan, berriz, orotara, 37 animaliari eman zaio izena. Aurten, zaldi lehiaketarako esparru berri bat izango da azokan. Poniak erakusten diren eta lehiatzeko erabiltzen den laukian bertan egingo dira poni paseoak, lehiaketa bukatu eta berehala. Meatzaldeko jabeen arraza gurutzatuko zaldien mailan (orokorrean eta lokalean) eta Muskizko jabeen arraza garbiko zaldien mailan sariak banatuko dira.\nUrtero bezala, Aukeren eta Bertako Merkataritzaren Sustapenaren XII. Azoka ospatuko du Muskizko Merkatarien Elkarteak, San Juan plazan bertan dagoen pilotalekuan. Mota bateko eta besteko produktuak ikusi eta erosteko stand ugari jarriko dira pilotalekuan.\nMuskizko Nekazaritza Azokaren XXXVII. edizioaren kartela.